Zo slovenskej tlače ● Júl (I.) 2013 ● Monitor
http://www.oslovma.hu/index.php/sk/monitoring/167-monitoring1-monitoring1/1047-zo-slovenskej-tlae-jul-i-2013-monitor
http://www.oslovma.hu/01-Imro-Ment/ImroInfo/2013/ImrSlT19.rtf
Desať kľúčových slov k Orbanistanu - Homo cadaricus - Posledná rozlúčka s Gyulom Hornom - SMK chce menšinové samosprávy - Banky v Maďarsku dostali od vlády ďalšiu facku - Štrasburg uplietol na Orbána bič - „V únii nemôžeme tolerovať porušovanie ľudských práv“ - V EP búrlivá diskusia o stave základných práv v Maďarsku - Spory v zátvorke: Orbán aj Fico si želajú úspechy - Memorandum o spolupráci: Na slovensko-maďarskej hranici vyrastú nové priechody - Ospravedlnenie sa za údajné krivdy - Fidesz rozdal národné trafiky - 12. Svetové stretnutie Slovákov v Košiciach - Deň zahraničných Slovákov - Národný pamätník slovenského vysťahovalectva - Letná univerzita slovenského jazyka a kultúry
Vybral a zostavil: Imrich Fuhl
Páči sa mi to: www.oslovma.hu
Desať kľúčových slov k Orbanistanu
Orbán čiže všetko - Centralizácia čiže štýl vládnutia - Polarizácia čiže efekt vládnutia - Opozícia čiže rozptýlenosť a bezradnosť - Trianon čiže legitimita moci
8. júla 2013 - (Bogdan Góralczyk - Aspen Review Central Europe / euractiv.sk)
Maďarsko v roku 2013 je iné než bolo pred niekoľkými rokmi. Jeho obyvatelia sa uzavreli do seba a začali byť nedôverčiví. Jazyk bol znetvorený a ovládla ho politika. Polarizácia je všade. Pozerám sa na krajinu, v ktorej som strávil roky, sledujem ju a navštevujem desaťročia, pravdu povediac, žijem s ňou odkedy som dospel. Ten štát mi nie je ľahostajný ani cudzí; je ako moja druhá vlasť. Preto, podobne ako tá celkom vlastná, dokáže nadchnúť - alebo raniť. Najčastejšie v poslednej dobe, ak neraní, vyvoláva úžas. Krajinu, jazyk a ľudí akoby som nepoznal a teraz si prekvapene všímam závažné zmeny - a nepoznávam ani krajinu, ani jazyk, ani ľudí. Hľadám kľúč k pochopeniu toho, čo sa deje, o čom sa nahlas hovorí v celej Európe, alebo aspoň v jej salónoch. Nenachádzam jeden jediný kľúč. Preto siaham po súprave náradia, po základných pojmoch pre pochopenie súčasných maďarských reálií. Potom sa mi obraz začína skladať. Maľujem ho, hoci dopredu viem, že sa nebude každému páčiť, ani v Maďarsku, ani mimo neho. Jednoducho: táto záležitosť nespája, ale rozdeľuje.
1. Orbán čiže všetko. Najprv vnútil svoju vôľu a osobnosť Občianskej strane (Fidesz); bez neho by neprežila. Po roku 2010 v dôsledku „revolúcie pri volebných urnách“, národ túžiaci po poriadku a silnej ruke, mu po ôsmych rokoch „studenej občianskej vojny“ s vládnucimi socialistami dovolili vnútiť vlastnú vôľu a osobnosť celému štátu. Politik výrazný, charizmatický, agresívny. Kedysi náruživý futbalista, ktorý sa najlepšie cítil v útoku. Keď sa znovu dostal k moci, narušil mnoho skupinových záujmov. Orbán je všade, ale - rozdeľuje. Pre jedných, svojich stúpencov, niekedy až mystikov, ktorí na neho hľadia ako na obrázok, je spasiteľom vlasti, prorokom a vizionárom. Pre rovnako zaprisahaných protivníkov - je to podvodník, populista a demagóg s archaickou víziou suverenity.
2. Centralizácia čiže štýl vládnutia. Odkedy je Fidesz pri moci, využíva výhody kvalifikovanej väčšiny. S takýmito predpokladmi zmenil názov štátu, ústavu, celý politický systém. Namiesto Maďarskej republiky máme Maďarsko namiesto liberálnej demokracie vychádzajúcej z „kodanských kritérií“ máme potemkinovskú demokraciu so systémom bŕzd a protiváh úplne vychýleným v prospech výkonnej moci, až priamo v prospech premiéra. Orbánovi ľudia obsadili všetky najdôležitejšie inštitúcie v štáte. Prispôsobené premiérovej vôli a vízii premenujú krajinu, kde centralizujú a preberajú, čo sa len dá. Štát bol za liberálov a socialistov slabý a zapredaný cudzím (kapitálu a záujmom), teraz má byť silný a nikomu nepodriadený - to je mantra súčasného premiéra. Uštipačná opozícia zbavená svojvôle centra, ba často samotného premiéra, prostriedkov, definuje nové skutočnosti priezviskom Orbanistan. Niečo na tom je. Bez výraznej osobnosti Viktora Orbána, jeho vôle a dynamickosti by to bolo iné. To je isté.
3. Polarizácia čiže efekt vládnutia. Maďarsko bolo vždy rozdelené: na veľkú Budapešť a vidiek, na urbánusok a népiesek, a teda liberálnejšiu a kozmopolitnejšiu inteligenciu hlavného mesta, mysliteľov a spisovateľov, ktorí pochádzajú z vidieka, národnejšie orientovaných a konzervatívnejších. Orbán, ktorý sám vzišiel z ľudu, hoci z okolia metropoly, teraz kde sa dá podporuje tých druhých. Prví totiž predtým vládli - so známym výsledkom. Tým sa však na to staré delenie navrstvuje celkom nové: na tých čo sú s Orbánom a tých, ktorí sú proti nemu. Najprv sa podľa tejto osy rozdelili samí Maďari, teraz sa podľa nej delia Poliaci aj európske elity. Poliakov tu nevyzdvihujem preto, že sú mi blízki ale preto, že moji krajania, ktorí sú Orbánovými stúpencami, už tradične na národný sviatok 15. marca na výročie vypuknutia Jari národov 1848 idú do Budapešti podporiť svoj idol, po ktorom doma smútia. Európania ľahostajní a skúšaní krízou si myslia, že Maďarsko je proste ďalším príkladom nevýkonného hospodárstva ako v Grécku, na Cypre, či v Portugalsku. Poliaci však už vedia, keďže už majú jeden taký experiment za sebou v rokoch 2005-2007, že „Orbánov systém“ je niečím viac; že tu nejde o hospodárstvo, aj keď o neho samozrejme tiež, ale o hodnoty - a o budúcnosť EÚ a celého kontinentu. Má to byť federácia, ako chcú liberáli, alebo konfederácia, ako hovoria- stále silnejšie a stále viditeľnejšie- sily odmietajúce integráciu v jej súčasnom vydaní (Marine Le Penová, Geert Wilders, Alexis Tsipras, „skutoční Fíni“, zoznam sa rozrastá)? Alebo má snáď byť Európa dnes, v dobe globalizácie a spojených nádob, akýmsi navrstvením tekutého piesku, zloženým zo suverénnych malých štátov? Ako však byť skutočne suverénnymi, ak - ako Maďarsko- dávame svetu sotva 0,15 percenta jeho celkového HDP?
4. Opozícia čiže rozptýlenosť a bezradnosť. Socialisti utrpeli v roku 2010 bezprecedentnú porážku. Skôr a dokonca škaredo, zmizli zo scény liberáli. „Zelení“ (a z povahy veci alternatívni) politici, ktorí predstavujú alternatívu v podobe strany „Politika môže byť iná“ (LMP) sa rozložili sami. Dnes je špeciálne medzi mládežou, o čom sa občas hlasno hovorí, najatraktívnejšou opozičnou stranou krajne nacionalistický a protofašistický Jobbik, „naháňajúci Žida a Cigáňa“. Nápad predchádzajúceho bezpartajného premiéra Gordona Bajnaia spájať mimoparlamentné hnutie s parlamentnou opozíciou (okrem Jobbiku) živorí. Príliš mnoho vodcov, príliš málo programu. Chýba charizma, čo bije do očí hlavne v porovnaní s dynamickým všadeprítomným Orbánom. Pritom by prišlo vhod vyhrať voľby v roku 2014 kvalifikovanou väčšinou, samotná zmena vlády totiž nebude stačiť. Sám Bajnai hovorí, že je treba znovu zmeniť ústavu. S kým a ako?
5. Trianon čiže legitimita moci. Toto je snáď medzi maďarskými zákopmi ten najhlbší. Po prvej svetovej vojne stratilo Maďarsko postavenie silného európskeho štátu, stalo sa štátom malým. Celé medzivojnové obdobie, v dobe admirála Miklósa Horthyho, to bola, dnes mocou idealizovaná, politika „revízie Trianonu“, čiže spochybnenie miesta a rozhodnutia, ktorým bolo Maďarsko orezané a rozdelené. Áno, priniesla efekty a návrat väčšiny stratených území, ale za strašnú cenu - spojenectva s Mussolinim a Hitlerom, čo skončilo reprízou Trianonu v Paríži po druhej svetovej vojne. Dnešná moc v Budapešti túto - nosnú a bolestivú - kartu opäť rozohráva. Zmenila názov štátu, veď predsa posolstvo je jasné: Maďarsko je tam, kde žijú Maďari, nie nutne iba tam, kde diktovali hranice cudzinci.
Pozadie
Aspen Review Central Europe vydáva nevládna a neideologická spoločnosť Aspen Institute Prague. Hlavnou úlohou štvrťročníka je ponúknuť čitateľom (nie len) zo strednej Európy široké spektrum aktuálnych názorov a myšlienok z oblasti politiky, ekonomiky a kultúry. Každé číslo obsahuje hlavnú tému, odborné komentáre, články, recenzie a rozhovory s prominentnými osobnosťami svetového formátu. Vychádza v češtine, angličtine a poľštine. Aspen Review je zadarmo zasielaný členom, partnerom a podporovateľom Aspen Institute Prague. Ak máte záujem o samostatné vydanie alebo predplatné bez ďalšej podpory pre Aspen Institute Prague, pošlite prosím svoju objednávku na adresu review@aspeninstitute.cz.
Fotomontáž: https://www.facebook.com/photo.php?fbid=440741956024786&set=a.165789530186698.33779.147596498672668&type=1&relevant_count=1
Homo cadaricus
8. júla 2013 - (Štefan Markuš - Pravda)
Homo cadaricus bol špeciálny druh maďarského politika. Gyula Horn bol jedným z nich. Svoj pôvod nikdy nezaprel a nehanbil sa za kádárovský salámový komunizmus. Nezľakol sa ani vlastnej minulosti. Za úspechy vďačil politickej predtuche. Včas odhadoval vplyvy spoločenských turbulencií. Ničím ho nik neprekvapil. Pritom ho nikdy nepokladali za oportunistu. Horn vstúpil do Maďarskej socialistickej a robotníckej strany (MSZMP) po potlačení revolúcie v roku 1956. Stal sa nomenklatúrnym kádrom maďarských ministerstiev. Jeho voľba za člena ústredného výboru strany nebola náhodná. Vo vláde Miklósa Németha bol ministrom zahraničných veci. Zahraničná politika Maďarska sa pod jeho vedením stala nezávislou od Sovietskeho zväzu. Vrchol politickej kariéry dosiahol vo voľbách roku 1994, keď socialisti s liberálmi získali parlamentnú väčšinu. Horn patril medzi tú generáciu reformných komunistov, ktorá sa dokázala z hriechov minulosti včas vykúpiť. Skupina maďarského komunistického politbyra (Pozsgay, Németh, Horn a Nyers) prevzala skúsenosti socializmu s ľudskou tvárou a takticky napodobnila Slovensko, ktoré sa v roku 1944 „stihlo vykúpiť“ spontánnym protifašistickým odbojom. Hornove politické aktivity pred kolapsom komunistického režimu súviseli aj s prehodnotením udalostí roka 1956. Reformní komunisti zmenili maďarsky politicky slovník. Maďarskú „kontrarevolúciu“ nazvali ľudovým povstaním. Rehabilitovali Imre Nagya. Deň vypuknutia revolúcie (23. október) vyhlásili za štátny sviatok. Zachovali sa dojemné fotografie z prestrihovania ostnatého drôtu na rakúsko-maďarských hraniciach. Zábery s usmiatym Aloisom Mockom a Gyulom Hornom, ako s kliešťami odstraňujú železnú oponu, zmnožovali sympatizantov. Horn nepatril medzi bigotných komunistov. Skôr hral úlohu reformátora. Oprašoval na verejnosti heslo Jánosa Kádára: Kto nie je proti nám, je s nami, a uspel. Verejne súhlasil so zmenou politickej paradigmy. Voličov presvedčil, že jeho predstavy o sociálnej spravodlivosti za účasti trhovej ekonomiky a smerovania krajiny na západ sú jedinou možnosťou Maďarska. Maďarský politológ László Lengyel ho nazval politickou líškou. Následný vývoj domácej politickej orientácie však ukázal, že aj na prefíkanosť líšky existujú protizbrane. Tie použil v roku 1998 vtedy 35-ročný Viktor Orbán.
Posledná rozlúčka s bývalým premiérom Gyulom Hornom
8. júla 2013 - (tasr)
Prejavom bývalého predsedu maďarského parlamentu a ministra Hornovej vlády Bélu Katonu sa začala dnes v Budapešti posledná rozlúčka s niekdajším maďarským socialistickým premiérom Gyulom Hornom. Podľa spravodajského servera Hvg.hu na Národnom cintoríne vzdali poctu prezident János Áder, premiér Viktor Orbán, expremiéri Péter Boross, Ferenc Gyurcsány, Péter Medgyessy, predseda Maďarskej socialistickej strany (MSZP) Attila Mesterházy a eurokomisár László Andor. S maďarským expremiérom sa prišli rozlúčiť aj predseda Európskeho parlamentu Martin Schulz a bývalý nemecký minister zahraničných vecí Hans-Dietrich Genscher. Katona v smútočnom prejave okrem iného zdôraznil, že Horn sa stal tvorcom osudu Maďarska i Európy. Bol jediným premiérom, ktorý po zmene režimu odovzdal krajinu v lepšom stave, než v akom ju prevzal, dodal. Na štátnom pohrebe s vojenskými poctami sa zúčastnilo takmer 1000 ľudí s červenými karafiátmi. Horn zomrel 19. júna po dlhej chorobe vo veku 80 rokov. Narodil 5. júla 1932 v Budapešti, bol premiérom Maďarska v rokoch 1994-1998. Zastával post ministra zahraničných vecí v poslednej maďarskej komunistickej vláde a koncom 80. rokov minulého storočia zohral kľúčovú úlohu v politických procesoch, ktoré viedli k pádu komunizmu v Európe. Horn zohral významnú úlohu predovšetkým pri zbúraní železnej opony. Ministri zahraničných vecí Maďarska a Rakúska, Gyula Horn a Alois Mock 27. júna 1989 prestrihli na maďarsko-rakúskych hraniciach neďaleko mesta Šopron ostnatý drôt. Cez uvoľnený hraničný priechod začali odchádzať na Západ tisíce občanov Nemeckej demokratickej republiky (NDR). Maďarský expremiér, ktorý 19. marca 1995 podpísal s vtedajším slovenským premiérom Vladimírom Mečiarom zmluvu medzi Maďarskou republikou a SR o dobrom susedstve a priateľskej spolupráci, sa na verejnosti ukázal naposledy pri príležitosti svojich 75. narodenín. Hosťami osláv vtedy boli vtedajší najvyšší predstaviteľ Sovietskeho zväzu Michail Gorbačov a nemecký minister zahraničných vecí Hans-Dietrich Genscher. Z politiky odstúpil kvôli vážnemu zdravotnému stavu v roku 2007, poslancom parlamentu však zostal až do roku 2010.
Škody po záplavách v strednej Európe sa odhadujú na 3,5 miliardy eur
http://www.teraz.sk/ekonomika/europa-zaplavy-skody/51767-clanok.html
Pripravujú nástupcu národnej leteckej spoločnosti Malév
http://www.teraz.sk/ekonomika/madarsko-solyom-letecka-spolocnost/51828-clanok.html
Na MFF Karlovy Vary triumfovala snímka maďarského režiséra Jánosa Szásza A nagy füzet
O krutom dospievaní bratov-dvojčiat ukrytých počas vojny u tyranskej babky na vidieku
http://www.topky.sk/cl/5/1354811/Na-MFF-Karlovy-Vary-triumfovala-snimka-A-nagy-fuzet
Karlove Vary vyhrala maďarská dráma o dvojčatách za vojny
6. júla 2013 - (tasr)
Snímky dnes ocenené na 48. ročníku filmového festivalu v Karlových Varoch spája téma minulosti, ktorá ovplyvňuje súčasnosť. Hlavnú cenu Krištáľový glóbus si odniesla maďarská dráma Veľký zošit, ktorá opisuje kruté dospievanie 13-ročných bratov - dvojčiat, skrytých za vojny u tyranskej babičky na vidieku. Informácie priniesol spravodajský portál iDNES.cz. Európski kritici ocenili slovenský dokumentárny film z normalizačného Československa s názvom Zamatoví teroristi, ktorý opisuje troch svojráznych zástupcov odboja. Film má troch režisérov Petra Kerekesa, Ivana Ostrochovského a Pavla Pekarčíka. Zvláštne uznanie dostal hraný film Zázrak slovenského režiséra Juraja Lehotského o dospievaní dievčaťa z polepšovne. Režisér víťazného maďarského filmu János Szász, nositeľ európskeho Oscara za drámu Vojcek, povedal: „Film vznikol podľa románu, ktorý sa vyjadruje krátkymi úsečnými vetami, ale medzi riadkami presakuje niečo ako láska. A tú som zachytil.” Cenu za réžiu príbehu Líbánky, ktorý sa začne v českých kinách premietať v auguste, si odniesol domáci režisér Jan Hřebejk. Vyhlásil, že ho zaujímala otázka svedomia, či sme zodpovední za činy, ktoré sme spáchali ako deti. Jeho dráma zachytáva svadobný deň, keď sa ženíchovi zjaví minulosť, ktorú už vytesnil z pamäti. Hřebejk už v Karlových varoch získal pred rokmi zvláštnu cenu poroty za film Kráska v nesnázích. Zvláštnu cenu hlavnej poroty získala britská snímka Pole v Anglicku. Jej režisér Ben Wheatley vyhlásil, že pozná festivaly v Cannes, Toronte i americké festivaly, ale nikdy nikde nevidel druhú stránku mince - úžasnú bohatosť a rozmanitosť európskej tvorby. „Karlove Vary mi otvorili obzory,” povedal Wheatley. Zvláštne uznanie poroty získal takisto poľský film Papusza. Ide o príbeh rómskej poetky a tvorcovia v ňom chceli vyvolať živé obrazy zo starých fotografií. Zvolili čiernobiele výtvarné riešenie. Cenu divákov dostal film Revival, príbeh starnúcich rockerov od režisérky Alice Nellis. K úspechu stačili iba dve projekcie deň pred záverom festivalu a film si vyslúžil vlnu nadšenia. Cenu za najlepší herecký výkon dostali až štyri herečky a prevzal ju za ne režisér amerického filmu Vtáča Lance Edmans. Porota ocenila snímku ako „najhlbší a najzrelší debut, akí sme kedy videli”. Edmans venoval príbeh o vine nevinných kraju, kde vyrastal, teda severu amerického štátu Maine. „Chcel som urobiť film krásny, hrozivý a osamelý,” povedal. Medzi hercami porotu najviac zaujal Ólafur Darri Ólafsson z filmu XL, ktorý si zahral alkoholika. „Ako väčšina ľudí na Islande som vyrastal medzi alkoholikmi. Našťastie sa mi ten gén vyhýba, ale pri nakrúcaní sexuálnych scén som si musel pohárik dať,” uviedol ocenený herec a zároveň producent filmu, ktorého citoval web iDNES.cz. Cenu sa mimoriadny umelecký prínos svetovej kinematografii dostal český výtvarník a tvorca kostýmov Theodor Pištěk, ďalej americký režisér a scenárista Oliver Stone a tiež americký herec John Travolta. Cena prezidenta MFF Karlove Vary bola udelená česko-americkému filmovému tvorcovi Vojtěchovi Jasnému.
SMK chce presadiť modely menšinových samospráv
6. júla 2013 - (sita)
Strana maďarskej komunity chce do konca tohto roka predstaviť svoje návrhy na fungovanie menšinových samospráv. Aktualizovať chce návrhy, ktoré sa zrodili v deväťdesiatych rokoch, uviedol pre agentúru SITA šéf strany József Berényi. Modely takýchto samospráv chce Strana maďarskej komunity (SMK) predstaviť začiatkom roka 2014. „Teší nás, že aj iní to vnímajú tak, že menšinové samosprávy môžu byť na Slovensku fungujúcim modelom. Tieto popri zachovaní identity menšín majú byť zároveň integrujúcim prostriedkom,” reagoval Berényi na podobné myšlienky Rusínov, ktoré zverejnila platforma Okrúhly stôl Rusínov Slovenska po svojom minulotýždňovom zasadnutí v Prešove. Takéto samosprávy poznajú napríklad v susednom Maďarsku alebo v Srbsku. Podľa Rusínov by mohli zriaďovať a financovať menšinové kultúrne spolky, školy, periodiká, organizovať kultúrne podujatia a zastupovať menšinu vo vzťahu k ostatným orgánom miestnej a regionálnej samosprávy a štátnej správy. Systém menšinových samospráv by umožnil udržiavať svoje kultúrne a vzdelávacie aktivity i v takých prípadoch, kde kvôli malému počtu príslušníkov národnostnej menšiny v obciach a mestách nie sú zastúpené tieto menšiny v miestnej a regionálnej samospráve, myslia si Rusíni. Berényi sa rovnako ako Rusíni prikláňa k odčleneniu agendy menšín od agendy ľudských práv. Keďže národnostné menšiny tvoria na Slovensku 15 percent z celkového počtu obyvateľov, mala by im k tomu prislúchať aj patričná pozornosť, uviedli zástupcovia rusínskej menšiny.
Most nechystá novelu zákona o občianstve, zodpovednosť má vraj Smer
6. júla 2013 - (tasr)
Opozičný Most-Híd nechystá novelu zákona o štátnom občianstve. Tvrdí síce, že ho treba zmeniť, keďže je protiústavný a zlý, poukazuje však na parlamentné počty. Podľa podpredsedu strany Zsolta Simona nemá veľký význam prinášať vlastnú novelu, keď o úspechu návrhov rozhoduje vládny Smer-SD. Ten opozičné návrhy zväčša odmieta. „Pri 83 poslancoch je zodpovednosť na jednej politickej strane, na vládnej strane Smer,” povedal pre TASR Simon. Opozičná strana má podľa neho obmedzené možnosti. Pripomenul, že zákon prijala prvá vláda Roberta Fica (Smer-SD), súčasný kabinet avizoval opravu tohto zákona, no dodnes sa nič v tomto smere neudialo. Simon sa pýta, koľko ľudí ešte musí prísť o slovenský pas, kým minister vnútra Robert Kaliňák (Smer-SD) príde s avizovaným riešením. Opozičnému politikovi sa tiež nepozdáva, ako dlho o novele zákona rozhoduje Ústavný súd SR. „Už je to tam takmer dva roky,” upozornil s tým, že by bol rád, keby súd v tejto veci konal rýchlejšie. „Ale čo môžeme očakávať od ústavného súdu, kde predsedníčka robí všetko tak, ako si želá prezident SR a premiér Fico?” zamyslel sa. Šéf SMK József Berényi nedávno poukázal na to, že v Českej republike nastala zmena v zákone o občianstve, ktorá umožnila našim západným susedom získať a mať dve štátne občianstva. Vláde Roberta Fica odporučil inšpirovať sa podobne ako v minulosti. Zákonom o štátnom občianstve reagovala prvá Ficova vláda na prijatie maďarského zákona o dvojakom občianstve, ktorý uľahčuje získanie maďarského pasu. Slovenský zákon pripravuje o slovenský pas toho, kto dobrovoľne prijme občianstvo iného štátu. Zo štatistiky zo začiatku apríla vyplýva, že právna norma pripravila o slovenský pas 483 ľudí. Najčastejšie prišli o občianstvo ľudia, ktorí prijali české občianstvo, nemecké, rakúske, britské a maďarské. Od prijatia zákona sa objavili viaceré pokusy o jeho zjemnenie, avšak ani jeden z nich nebol úspešný. Naposledy sa o opravu pokúšali opoziční poslanci Daniel Lipšic a Jana Žitňanská, opäť neúspešne. Zmiernením zákona sa zaoberá ministerstvo vnútra. Pri úprave sa rezort rozhodol opierať aj o posudky expertov z oblasti medzinárodného práva, a to v spolupráci s rezortom zahraničných vecí a subjektov, ako je Rada Európy či Vysoký komisár OBSE pre národnostné menšiny.
Na pochod Budapest Pride prišiel rekordný počet účastníkov
http://www.teraz.sk/zahranicie/pochod-budapest-pride-rekord/51676-clanok.html
Panasonic zatvorí budúci rok svoj závod v Maďarsku
http://www.teraz.sk/ekonomika/panasonic-zavod-madarsko-zatvorenie/51575-clanok.html
Produkcia maďarského priemyslu klesla
http://hnonline.sk/ekonomika/c1-60198000-produkcia-madarskeho-priemyslu-klesla
Košice a Sárospatak spája cyklotrasa
http://kosice.korzar.sme.sk/c/6857917/kosice-a-sarospatak-spaja-cyklotrasa.html
Nová daň môže ohroziť ratingy maďarských bánk
3. júla 2013 - (sita)
Neštandardné opatrenia maďarskej vlády môžu znížiť ochotu zahraničných bánk finančne podporovať svoje maďarské dcéry. Uviedla to v stredu medzinárodná ratingová agentúra Fitch v reakcii na plány maďarskej vlády zaviesť novú jednorazovú daň z finančných transakcií. Nová daň prinesie bankám dodatočné náklady v sume 250 mil. eur a vzhľadom na jej retroaktívny charakter ju pravdepodobne nedokážu v plnom rozsahu preniesť na zákazníkov, tvrdí agentúra. Ochota zahraničných úverových ústavov financovať svoje dcéry tak pravdepodobne ďalej klesne, čo môže vyvolať tlak na ratingy maďarských bánk, varuje agentúra. Nová daň podľa agentúry Fitch zníži tohtoročný prevádzkový zisk maďarských bánk až o štvrtinu. Maďarská vláda minulý týždeň oznámila plán zdaniť banky novým jednorazovým poplatkom nad rámec existujúcej dane z finančných transakcií. Podľa návrhu majú banky odviesť na novej dani zhruba 80 mld. forintov HUF v štyroch splátkach medzi septembrom a decembrom. Do štátneho rozpočtu by to malo priniesť vyše dvojnásobok sumy, ktorú odviedli banky za prvé štyri mesiace roka na dani z finančných transakcií.
Banky v Maďarsku dostali od vlády ďalšiu facku
Orbánov hon na banky postihol aj Erste
8. júla 2013 - (Jana Trebulová - Hospodárske noviny)
Banky v Maďarsku dostali od vlády ďalšiu facku. Kvôli novej dani, ktorú Budapešť plánuje spustiť už tento rok, prídu o zisky a možno aj rating. Jednorazová daň z transakcií potom prišla tri roky po tom, ako vláda zaviedla zvláštnu bankovú daň. Tá mala byť pôvodne zrazená na polovicu, nakoniec však ostala v plnej výške. Príjmy z nej však Orbánovi nestačia. „Už teraz nesú maďarské banky jedno z najväčších daňových zaťažení v rámci Európy. Sprísnenie vládnych opatrení im ich straty ešte prehĺbi,” hovorí analytik Cyrrusu Jiří Šimara. Plátanie rozpočtu novými daňami výrazne zasiahlo aj skupinu Erste. Hodnota jej akcií klesla minulý týždeň až o päť percent. Daňová novinka môže totiž spôsobiť ďalšie prehĺbenie straty finančného domu. Maďarsko má byť pritom pre rakúsku top banku kľúčovým trhom. Jej riaditeľ Andreas Treichl sa pred časom optimisticky vyjadril, že nakoniec sa mu podarí v krajine dosiahnuť zisk. Tento rok je však zrejme stratený. Na otázky HN k terajšiemu vývoju u našich južných susedov sa skupina nevyjadrila. Najmenšie banky sa už pre drastické opatrenia Budapešti stiahli z tamojšieho trhu. „Tie veľké, ako Erste, Raiffeisen či Intesa Sanpaolo, obmedzujú svoje aktivity. Nepredpokladám, že by v Maďarsku úplne skončili,” hovorí analytik J&T Banky Milan Lávička. Vysoké zdaňovanie bankového sektora má hneď dva dôvody. Prvým je snaha o zníženie deficitu, keďže štát vybral na daniach menej, ako pôvodne očakával. „Pre Orbána sú to ľahko získané peniaze a zároveň nestráca voličov inými nepopulárnymi opatreniami,” vysvetľuje Lávička. Druhým dôvodom je niekoľkoročný boj proti zahraničným bankám. „Nie je zdravé, aby vlastníkmi maďarského bankového systému boli zahraničné banky do tej miery ako teraz. Vypomstí sa nám to najmä v krízových situáciách,” povedal maďarský premiér Viktor Orbán. Jeho vládna strana Fidesz sa netají ambíciou dostať aspoň polovicu bankového sektora do maďarských rúk. Zahraničné skupiny dnes vlastnia 64 percent tamojšieho trhu. A tak bankám zvyšuje dane, ktoré ony následne premietajú do svojich cien. Obyvatelia krajiny sa potom sťažujú na drahé úvery a Orbán vymýšľa ďalšie dane. To vedie k opätovnému zdražovaniu. Transakčná daň v Maďarsku je dnes najvyššia v Európe, podľa ratingovej agentúry Fitch prinesie štátnej kase 75 miliárd forintov (asi 255 miliónov eur), čo je zhruba štvrtina ročného výsledku bánk pred zdanením.
Ročné predsedníctvo V4 prevzalo Maďarsko
Ivan Gašparovič: Jadrové elektrárne netreba likvidovať, ale lepšie zabezpečiť
3. júla 2013 - (tasr)
Prezidenti štátov Vyšehradskej štvorky (V4) našli na dvojdňovom summite v poľskej Visle konsenzus v oblasti jadrovej energetiky a zhodli sa na tom, že ju nemôžu úplne zamietnuť. Na tlačovej konferencii po rokovaní hláv štátov V4 s prezidentom Ukrajiny Viktorom Janukovyčom to dnes povedal prezident Slovenskej republiky (SR) Ivan Gašparovič. „Dnes je móda, že všetko, čo je z jadra, je zlé. Zhodli sme sa na tom, že nemôžeme ortodoxne jadro zamietnuť. Investície, ktoré by sme mali venovať do likvidovania jadrových elektrární by boli oveľa lepšie využité, keby sme ich investovali do vedy a výskumu pre ďalšie zlepšenie ochrany a bezpečnosti týchto elektrární. Aj v tejto oblasti môže V4 zohrať pomerne vážnu úlohu,” skonštatoval slovenský prezident. Ústrednou témou summitu bola stredoeurópska kohézia v infraštruktúrnej a ľudskej dimenzii. Prezidenti diskutovali o dlhodobej perspektíve posilňovania integrácie a kohézie v rámci V4 v sektoroch energetiky, bezpečnosti, dopravnej infraštruktúry a občianskej mobility. Ďalej hovorili aj o spolupráci vo vojensko-bezpečnostnej oblasti s možnosťou vytvorenia spoločnej bojovej skupiny V4 do roku 2016. „S plným uspokojením sme mohli skonštatovať, že V4 získava stále väčší význam a zohráva stále dôležitejšiu úlohu v rámci regionálnej, ale i celoeurópskej politiky,” skonštatoval poľský prezident Bronislaw Komorowski na margo ročného predsedníctva V4, ktoré 1. júla prevzal maďarský prezident János Áder. Maďarsko bude podľa neho pokračovať v riešení tém, ktoré sa netýkajú len krátkeho obdobia predsedníctva, ale prechádzajú z jedného obdobia predsedníctva na druhé. „Existuje niekoľko problémov, ako napríklad spolupráca v doprave, energetike, plyne. Hovorili sme aj o povodniach a prírodných či priemyselných katastrofách. Je otázka, či je Európa pripravená na ochranu. A my sme povedali, že nemáme takú ochranu. Česko, Slovensko a Poľsko sa pripojili a máme nových spojencov. V ďalších mesiacoch o tom budeme hovoriť v rôznych inštitúciách EÚ, Európskej komisie a potom budeme môcť hovoriť o konkrétnych návrhoch a riešeniach,” uviedol maďarský prezident. Prezidenti V4 podľa Gašparoviča deklarovali aj podporu asociačným rokovaniam Ukrajiny a záujem o ich úspešné zavŕšenie na novembrovom summite vo Vilniuse. „Máme veľký záujem, aby Ukrajina bola úspešná a veľmi tomu chceme napomôcť. V dobrej viere, že to skončí tak, ako si myslíme. Pán prezident nás dnes ubezpečil aj svojimi názormi na to, ako do budúcna chce v niektorých ošemetných veciach rozhodnúť,” doplnil Gašparovič. Podporu Ukrajine vyjadril aj prezident Českej republiky Miloš Zeman. „Som veľmi rád, že som už dvakrát dostal od prezidenta Janukoviča pozvanie na Ukrajinu. Moja cesta je plánovaná v októbri tohto roka, teda zhruba mesiac pred vilniuským summitom. A veríme, že aj táto cesta svojou malou troškou prispeje k nášmu spojenectvu a k našej spolupráci,” dodal Zeman.
Porušujú sa v Maďarsku ľudské práva?
Maďarsko, alebo skôr kroky jeho premiéra opäť pozabávali európsky parlament v Štrasburgu.
6. júla 2013 - (udalosti.noviny.sk)
Europoslanci znovu riešili, či sa u našich južných susedov neporušujú unijné dohody a ľudské práva. Na rozpravu do Francúzska sa prišiel dokonca obhajovať sám Viktor Orbán. Koľko vlajok toľko štátov a koľko štátov toľko chutí. Ale tie maďarské sa zdajú ostatným Európanom až príliš pikantné. „Spolupráca so súdmi a obmedzovanie politickej reklamy, sú veci ktoré okrem iných skúmame,” vyhlásil predseda Európskej komisie José Manuel Barroso. „Maďarskom sa zaoberáme permanentne každý polrok a vždy sú to problémy,” povedala Monika Smolková z Aliancie socialistov a demokratov. „To destabilizuje situáciu v celej strednej Európe,” myslí si Boris Zala z Aliancie socialistov a demokratov. Do Orbána búšia socialisti a liberáli, naopak ľudovci, kam patria aj poslanci orbánovho fideszu, robia pravý opak. „Robia šou, kde v iných situáciách reálny europoslanci sa nechajú strhnúť emóciami,” dodal Eduard Kukan z Európskej ľudovej strany. Najnovšie sa prišiel do europarlamentu obhajovať aj maďarský premiér. „Prišiel som aby som európskemu parlamentu vyjadril úctu. Hlásime sa k princípom únie, ale tieto výhrady sú irelevantné, pozerá sa na nás dvojitým metrom,” vyhlásil v europarlamente maďarský premiér, Viktor Orbán. Europoslanci sa však uzniesli. Maďarské orgány musia prijať opatrenia zabraňujúce porušovaniu základných hodnôt. Poslanci taktiež žiadajú zriadenie skupiny na monitorovanie dodržiavania týchto princípov. Treba zopakovať, že Orbánové ingrediencie sa európskemu parlamentu nezdajú príliš pikantné po prvý raz. Či je dobrou vizitkou pre krajinu, keď väčšina europoslancov vyslovuje poľutovanie nad tým, že v Maďarsku chýba transparentnosť a otvorenosť, ktoré sa v demokracii očakávajú, si už musí zodpovedať Viktor Orbán sám.
Maďarský parlament odmietol rozhodnutie EP o monitorovaní Orbánovej vlády
5. júla 2013 - (tasr)
Maďarskí poslanci odmietli dnes stredajšie rozhodnutie Európskeho parlamentu (EP), ktorý sa vyslovil za monitorovanie krokov maďarskej vlády obviňovanej z porušovania základných práv. Informovala o tom agentúra MTI. Uznesenie maďarského parlamentu viní europarlament z toho, že si nectí európske hodnoty a Európsku úniu vedie na nesprávnu cestu. Za uznesenie hlasovalo 269 poslancov vládnych strán Fidesz, Kresťanskodemokratická ľudová strana (KDNP) a opozičného Hnutia za lepšie Maďarsko-Jobbik. Poslanci Maďarskej socialistickej strany (MSZP) sa hlasovania nezúčastnili, nezávislí poslanci z Demokratickej koalície (DK) a strany Dialóg za Maďarsko (PM) boli proti. „Maďari už viac nechcú Európu, v ktorej obmedzujú slobodu, v ktorej väčší zneužívajú svoju moc, kde porušujú suverenitu národov a kde menšia krajina si musí ctiť väčšiu, to však naopak už neplatí. Od Európskej únie očakávame, aby dodržiavala všetky naše práva, ktoré musia byť zachované aj po vstupe do únie,” „píše sa v uznesení. Maďarský parlament v prijatom dokumente vyjadril počudovanie, že EP prijal rozhodnutie, ku ktorému nemá právo a s ktorým prekračuje svoje kompetencie, svojvoľne vyslovuje požiadavky, zavádza procesy a vytvára nové inštitúty, ktorými porušuje suverenitu Maďarska zaručenú základnou zmluvou EÚ. Podľa uznesenia za týmto „mocenským zneužitím” stoja komerčné záujmy. „Maďarský parlament považuje z hľadiska celej Európy za nebezpečné, ak sa v EÚ môžu bez prekážok presadzovať záujmy komerčných skupín,” zdôrazňuje sa vo vyhlásení, ktorého návrh vypracovali poslanci vládnej strany Fidesz. EP na plenárnom zasadaní v Štrasburgu prijal uznesenie požadujúce zavedenie monitorovacieho mechanizmu, ktorý by vykonávala Európska komisia, Európsky parlament a Rada ministrov. V prípade, že Budapešť nesplní požiadavky EÚ, začne sa uplatňovať sankčný mechanizmus podľa článku 7, uviedla tlačová agentúra APA. Prijatiu uznesenia v EP predchádzala v utorok búrlivá diskusia o správe o stave základných práv v Maďarsku, ktorú vypracoval portugalský poslanec Rui Tavares. Osobne sa jej zúčastnil aj maďarský premiér Viktor Orbán, ktorý ju označil za „veľmi urážlivú”. Obvinil svojich kritikov, že merajú dvojakým metrom a súčasnú situáciu prirovnal k boju proti sovietskemu režimu. „Nechceme Európu, kde je obmedzovaná naša sloboda,” povedal Orbán. Tavares okrem iného kritizoval, že Orbánova vláda prijatím mnohých ústavných a legislatívnych zmien sústredila moc do svojich rúk. K tejto kritike sa pripojili sociálni demokrati, zeleni a liberáli, zatiaľ čo konzervatívni poslanci Orbána podporili a odsúdili správu ako politicky motivovanú.
Orbán prirovnal europarlament k Sovietskemu zväzu
http://www.webnoviny.sk/svet/viktor-orban-prirovnal-europarlament-k/698126-clanok.html
Európsky parlament skritizoval novelu maďarskej ústavy
http://www.webnoviny.sk/svet/europsky-parlament-skritizoval-novelu-m/697311-clanok.html
Sledovanie Maďarska
Európsky parlament hlasovaním požiadal o monitorovanie situácie v Maďarsku. Viktor Orbán a Únia majú o demokracii odlišné predstavy. Maďarský premiér verí, že väčšina, ktorou disponuje, mu dáva právo robiť si všetko po svojom. Za jeho vlády sa začalo s kategorizovaním občanov. Tí, čo vládu podporujú, a obzvlášť príbuzní, priatelia a známi členov vlády, sú privilegovaní. Títo ľudia sa prinajmenšom netrápia tým, že štátne inštitúcie obsadili osoby s blízkym vzťahom k vláde, a ani tým, že ústavu prispôsobili Orbánovým predstavám. (Népszava)
M. Flašíková - Beňová: Orbán najprv ponížil Slovensko, teraz Maďarov
Minulý týždeň Európsky parlament (EP) schválil uznesenie kritizujúce politiku maďarského premiéra Viktora Orbána. Spôsob, akým bola schválená nová maďarská ústava, obmedzenie právomocí ústavného súdu, mediálny zákon či narastajúci antisemitizmus v krajine podľa EP zvyšujú riziko, že v Maďarsku dochádza k porušovaniu základných európskych hodnôt. Uznesenie predkladal Výbor pre občianske slobody, spravodlivosť a vnútorné záležitosti, ktorého členkou je aj slovenská europoslankyňa Monika Flašíková-Beňová (Smer-SD). eTREND.sk sa s ňou rozprával o jej aktivite v EP, (ne)rešpektovaní slovenského ústavného súdu i ďalších témach.
- Chcela som maďarskému predsedovi vlády pánovi Orbánovi povedať, že naposledy som vystupovala, keď on ako premiér preberal za Maďarsko predsedníctvom EÚ. Predsedníctvo začínal tým, že na Európskej rade rozprestrel koberec alebo gobelín, na ktorom nebola slovenská republika, ale nejaká mapa nejakého štátneho útvaru, ktorý je už absolútne neaktuálny. Chcela som sa vo vystúpení od tohto odraziť. Že tak ako v minulosti prezentoval svoje predsedníctvo takýmto, z môjho pohľadu arogantným spôsobom. Ponížil Slovenskú republiku. Takisto teraz vytvára podobnú situáciu pre občanov Maďarska. Tým, aké prijíma zákony, akú ústavu a tým, ako presadzuje tú dvojtretinovú väčšinu v Maďarsku.
http://ekonomika.etrend.sk/ekonomika-slovensko/flasikova-benova-orban-najprv-ponizil-slovensko-teraz-madarov.html
Orbán sa pochytil s europoslancami
8. júla 2013 - (euractiv.sk)
Európsky parlament hlasmi ľavicových a liberálnych europoslancov prijal správu kritizujúcu postup maďarskej vlády pri zmene ústavy krajiny. Počas minulotýždňového plenárneho zasadnutia EP v Štrasburgu poslanci diskutovali s maďarským premiérom Viktorom Orbánom o správe hodnotiacej situáciu v Maďarsku. Tá v stredajšom hlasovaní prešla, na odporúčanie maďarskej vlády sa hlasovalo zdvihnutím ruky. Dôležitý odsek správy č.73, ktorý požaduje vytvorenie nezávislého postupu na monitorovanie dodržiavania základných hodnôt únie, zásad demokracie a právneho štátu v členských štátoch prešiel pomerom hlasov 397 za, 289 proti, 16 poslancov sa zdržalo. Podporili ju najmä socialisti (SD), liberáli (ALDE), zelení a komunisti. Z európskych ľudovcov (EĽS) hlasovalo za len 32 poslancov z 246 prítomných. Z nich boli dvaja slovenskí - Europoslanci Eduard Kukan a Peter Šťastný (obaja SDKÚ-DS). Správa nemá legislatívny charakter, vyjadruje len postoj Európskeho parlamentu. Parlamentný výbor pre občianske slobody (LIBE) má na túto tému vypracovať pre konferenciu predsedov politických skupín správu. Predseda Európskej komisie José Manuel Barroso zhrnul pred europoslancami situáciu z pohľadu Komisie. Tá s Maďarskom rieši aktuálne tri aspekty z v poradí štvrtej zmeny jeho ústavy:
- Daň, ktorú chce vláda vyberať ad hoc v prípade akéhokoľvek budúceho rozsudku Súdneho dvora EÚ voči Maďarsku, ktorý by predpokladal finančné plnenie (pokutu)
- Režim presunu spisov k prípadom medzi súdmi
- Obmedzenia politickej reklamy a to najmä pred voľbami do Európskeho parlamentu.
V prvých dvoch prípadoch Maďarsko v dialógu s európskymi inštitúciami spolupracovalo a navrhlo zmenu. Komisia chce sledovať, ako to presne k nim dôjde v praxi. Pokiaľ ide o tretí bod, tam zatiaľ nie je jasný ďalší postup. Komisia aj Parlament majú veľký záujem situáciu vyriešiť ešte pred začiatkom kampane volieb do EP v roku 2014. Súdny dvor EÚ už v novembri 2012 vyriekol rozsudok, podľa ktorého bol v rozpore s európskym právom zákonom nariadený predčasný odchod do dôchodku pre ústavných sudcov v Maďarsku. Európska komisia teraz sleduje, či uvoľnení sudcovania nastúpia do úradov. Súd EÚ by mal ešte rozhodovať aj o porušení nezávislosti maďarského úradu na ochranu osobných údajov. Orbán mal aj v tomto prípade prisľúbiť, že bude rozsudok rešpektovať. Maďarskom sa zaberala aj Rada Európy konkrétne jej expertný orgán Benátska komisia. V nej poprední ústavní právnici posudzujú ústavné dokumenty z jednotlivých krajín z hľadiska všeobecných zásad vlády zákona a radia, ako by ich bolo možné vylepšiť. V júni Benátska komisia vydala kritické stanovisko k v poradí štvrtej zmene maďarskej ústavy. Hoci nakoniec Parlamentné zhromaždenie Rady Európy neodporučilo Maďarsko špeciálne monitorovať, ako niektorí navrhovali, Európska komisia chce sledovať ako sa Maďarsko postaví k záverom a zisteniam Benátskej komisie.
Prudká výmena
Počas debaty v Európskom parlamente (2.7) Viktor Obrán obvinil europoslancov, že používajú dvojitý meter a trestajú úspešné krajiny. „Nechceme Európu, kde je jednota vyjadrená dvomi tretinami (volebný výsledok Fideszu v posledných voľbách) odsudzovaná, namiesto toho, aby bola predmetom obdivu“. Autorom správy, o ktorej Parlament v stredu hlasoval, je portugalský europoslanec za stranu zelených Rui Tavares. Správa napríklad vyzýva maďarskú vládu, aby odstránila tie ustanovenia, ktoré už maďarský súd označil za protiústavné. Týkajú sa napríklad postihovania bezdomovectva alebo financovania predvolebnej kampane. Podľa Orbána je Tavaresova správa „mimoriadne urážlivá“ a porušuje zmluvy, keďže stavia Maďarsko pod akýsi „patronát“. „Európa nie je len klubom viacerých demokracií, sme aj demokratickou úniou“, reagoval spravodajca Tavares. Podľa liberálov v EP ani Tavaresova správa nezašla dosť ďaleko a opäť sa odvolávajú na nález Benátskej komisie. Jej záverom je, že niektoré zmeny maďarskej ústavy protirečia základným zmluvám a štandardom EÚ. „Európsky parlament by mal jasne obraňovať základné princípy EÚ. Koľko ešte dôkazov potrebujeme aby sme uznali, že v Maďarsku existuje riziko vážneho porušovania základných európskych hodnôt?“ kričal líder liberálov v EP Guy Verhofstadt. „Mali by sme sa z našich chýb poučiť. Ak dnes odvrátime zrak od porušovania základných práv v členskom štáte EÚ, v dlhodobom horizonte sa môžeme ocitnúť v politickej kríze s nedoziernymi dôsledkami.“ Šéf socialistov a demokratov v Európskom parlamente Hannes Swoboda sa snažil zdôrazniť, že správa nie je útokom na Maďarsko. „Ak budeme hlasovať za túto správu, hlasujeme za slobodu ľudí v Maďarsku“, povedal rakúsky europoslanec.
Pozície
„V správe pána Tavaresa je jeden dôležitý element, ktorý by som chcela zdôrazniť, predovšetkým diskusia o tom, ako zachovať a obraňovať vládu zákona v Európskej únii ako celku a to aj nad rámec prípadu Maďarska, o ktorom tu dnes hovoríme (odsek 73)“, povedal podpredsedníčka Európskej komisie Viviane Redingová. „Pre Komisiu je to veľmi dôležité, pretože je to otázka všeobecného záujmu EÚ. Súvisí to s tzv. kodanskou dilemou - ako postupovať ak je vláda zákona ohrozená v niektorom členskom štáte.“ Po lepších nástrojoch na riešenie situácií, kedy sú v stávke základné hodnoty volal aj predseda Európskej komisie José Manuel Barroso vo svojom prejave o stave Únie v septembri 2012. Guy Verhofstadt, líder ALDE: „To, čo tu robíme je to isté ako keď sme hovorili o Pakte stability a rastu. Pamätáte sa v roku 2003, keď Nemecko Nemecko je stále najvyšším prispievateľom so spoločného rozpočtu EÚ, čo mu spolu s ľudnatosťou dáva veľkú váhu v európskej politike. a Francúzsko neplnili jeho pravidlá - čo z toho vzniklo? Obrovská hospodárska kríza a kríza eura. Teraz to isté robíme so základnými hodnotami.“ Slovenská europoslankyňa Anna Záborská (EĽS, KDH): „Nechcem v žiadnom prípade spochybňovať demokratické princípy tohto parlamentu, ale správa Tavares robí z tohto parlamentu tribunál, ktorý zároveň vyšetruje, obviňuje a vyhlasuje rozsudok. Úlohou Európskeho parlamentu podľa nej nie je navrhovať ústavy členských štátov Európskej únie ale posudzovať záujmy občanov pri prijímaní európskej legislatívy. „Ak má Komisia pochybnosti o súlade zákonov niektorého členského štátu so zmluvami, môže sa obrátiť na Európsky súdny dvor. Rovnako každý občan EÚ sa môže obrátiť na Európsky súd pre ľudské práva. Ak majú niektorí kolegovia pocit, že potrebujeme nový mechanizmus kontroly záväzkov členských štátov, mali by namiesto ideologických vyhlásení predložiť vecné argumenty.“ Podobný názor má aj britský europoslanec Timothy Kirkhope zo skupiny Európskych konzervatívcov a reformistov: „Je a vždy to bola otázka pre Komisiu. Nepoznám vnútornú politickú situáciu v Maďarsku ale viem toto: Vítam to, že jej premiér prišliel sem, aby počúval túto diskusiu a prišiel s vlastným vkladom. No pre budúcnosť by sa mal podľa neho Parlament súzrediť „na veci, ktoré sú naozaj dôležité pre nás všetkých v Európe a nechať aby demokracia fungovala v čelnsých krajinách aspoň bez zásahov tejto inštitúcie“. Slovenská europoslankyňa Edit Bauer (EĽS, SMK) hovorí, že rozprava o situácii v Maďarsku bola neobvykle emocionálna, „napriek tomu, že málokto pozná reálnu situáciu“. „Maďarsko pomerne neskoro pristúpilo k procesu prijímania novej ústavy, tá ktorá bola účinná, pochádza z roku 1949 a bola častokrát modifikovaná. Nadväzujúce zákony boli prijate rýchlym tempom, za rok sa prijalo okolo 350 zákonov. Pri takomto tempe, zrejme nemohlo byt všetko dokonale. Bola však absolútne jasná snaha, viackrát deklarovaná premiérom Orbánom, napraviť chyby, vytýkané Európskou komisiou, vlastným Ústavným sudom, alebo Radou Európy. Bolo preto paradoxné čítať v správe výtku o právnej neistote, ktorá vyplýva z častých zmien zákonov. Niektoré odporúčania adresovane maďarskej vláde v Tavaresovej správe sú prekonané, iné sa zakladajú na omyloch, ak nechceme hovoriť o klamstvách.“ „Vysielať takéto signály posúvajúce nás do situácie, že parlament vyzerá ako spoločenstvo nekompetentných politikov. Ostré výstupy sa často zakladali na domnienkach, tlačových správach, ktoré nezriedka výrazné skresľujú skutočnosť. Nie je potom prekvapenie, že prichádzajú stovky protestných listov od občanov Maďarska...“
Orbán vrátil úder Európskemu parlamentu
4. júla 2013 - (čtk)
Maďarský premiér Viktor Orbán a jeho Zväz mladých demokratov (Fidesz) vo štvrtok tvrdo kritizovali Európsky parlament, ktorý v stredu obvinil maďarskú vládu z porušovania základných princípov demokracie a požadoval nápravu. Orbánova strana predložila maďarskému parlamentu na schválenie rezolúciu, podľa ktorej Európsky parlament konal proti európskym hodnotám a narušil suverenitu Maďarska. Orbán v rozprave vyhlásil, že europarlament prekročil svoje právomoci a zneužil svoju moc. Správa Európskeho parlamentu kritizuje vývoj v Maďarsku od roku 2010, kedy prakticky neobmedzenú moc získal Fidesz. Dokument vyzýva Orbánov kabinet na nápravu v mnohých oblastiach, vrátane rešpektovania práv menšín, slobody vyznania, nezávislosti súdnictva a médií. Orbán podľa agentúry DPA vyhlásil, že Európsky parlament požiadavky na prísnejšiu kontrolu noriem právneho štátu prekračuje svoje právomoci, nerešpektuje európske zmluvy a zneužíva svoju moc. Podľa Orbána stoja za pozíciou Európskeho parlamentu v skutočnosti hospodárske záujmy. Európske inštitúcie sú totiž podľa neho rozhorčené tým, že jeho vláda domácnostiam znížila ceny energií, a tým poškodila záujmy globálnych spoločností. „To odmietame a radšej budeme načúvať dvom miliónom Maďarov, ktorí podpísali petíciu na podporu plánu znížiť poplatky za verejné služby a na jeseň ďalej znížime životné náklady rodín,“ vyhlásil Orbán. Premiér okrem iného uviedol, že správa narušuje rovnováhu práv medzi členskými štátmi a Európskou úniou a že jej cieľom je narušiť suverenitu jedného z členských štátov, čo ohrozuje celú Európu a jej budúcnosť.
Socialisti: Správa bola namierená proti vláde
Opozičná Socialistická strana však tvrdila, že správa Európskeho parlamentu nebola namierená proti Maďarsku a jeho ľudu, ale výhradne proti vláde. Nikto tiež na európskom fóre vládu nekritizoval za znižovanie poplatkov, ale za obmedzovanie základných práv, ohradil sa proti Orbánovej interpretácii šéf socialistov Attila Mesterházy. Fidesz parlamentu predložil rezolúciu s názvom Maďarsko si zaslúži rovnaké zaobchádzanie, podľa ktorej Európsky parlament schválením správy konal proti európskym hodnotám a zviedol Európsku úniu na nebezpečnú cestu. Rezolúcia zdôrazňuje, že Maďari si neželajú Európu, v ktorej sú obmedzované slobody, v ktorej veľké členské krajiny zneužívajú svoju moc a v ktorej je narušovaná suverenita štátov. Malé národy vraj nemajú poklonkovať tým veľkým. Rezolúcia vyzýva maďarskú vládu, aby tlaku EÚ neustúpili a pokračovala v politike, ktorá uľahčuje životy maďarským rodinám.
Štrasburg uplietol na Orbána bič
4. júla 2013 - (Ivan Drábek - Pravda)
Európsky parlament si na Maďarsku skúša svoju silu. Po prvý raz v dejinách včera navrhol spustenie rozsiahlych kontrolných, monitorovacích a donucovacích mechanizmov proti jednému z členských štátov únie. V správe, ktorú prijal výraznou väčšinou, ostro kritizuje vládu Viktora Orbána za porušovanie základných práv v Maďarsku. Orbán to označil za neprijateľný krok „našich protivníkov, nepriateľských síl proti našej krajine, ktorý je nebezpečný predovšetkým, nie pre Maďarsko, ale pre európsku budúcnosť a Európsku úniu”. Takéto „poručníctvo”, ako ho Orbán nazval, Maďarsko nie je ochotné akceptovať, čo podľa jeho slov už dnes dá maďarský parlament v odpovedi Štrasburgu jasne najavo. Uznesenie schválilo 370 europoslancov, 249 bolo proti a 80 sa hlasovania zdržalo. Pre pasivitu mnohých európskych ľudovcov, ktorí sa nepostavili za svojho straníckeho kolegu z Maďarska, bolo Orbánovo fiasko v Štrasburgu ešte tvrdšie, než s akým sa rátalo. Správa vypracovaná pod vedením Portugalčana Ruia Tavaresa vyčíta Orbánovej vláde, že oklieštila právomoci ústavného súdu, oslabila nezávislosť justície, obmedzila slobodu médií, práva cirkví i menšín a z bezdomovectva spravila trestný čin. Štyridsaťstranový dokument obsahuje až 27 konkrétnych odporúčaní. Budapešti pritom hrozí, že ak nedostatky „včasne a adekvátne” neodstráni, môže čeliť sankčnému mechanizmu podľa článku 7 zmluvy o EÚ. Ten v krajnom prípade umožňuje potrestať príslušnú krajinu aj odobratím hlasovacieho práva. Európsky parlament Orbánovu vládu karhá okrem iného za to, že k novej ústave, ktorá platí iba od vlani, už prijala štyri účelové novely. „Ústavné zmeny v Maďarsku sú systematické a všeobecný trend v týchto zmenách nie je zlučiteľný s článkom 2 Zmluvy o EÚ,” píše sa v dokumente. Spomínaný článok hovorí o základných hodnotách EÚ, ktoré sú pre všetky členské krajiny prísne záväzné. Posudzovať to, či Maďarsko dodržiava článok 2 Zmluvy o EÚ, by mal nový monitorovací mechanizmus. V kontrolnom orgáne má mať zastúpenie Európska komisia, Európsky parlament a Rada ministrov. Podľa Orbána však Európsky parlament nemá právo zriaďovať takýto nový kontrolný orgán. „Nemôžeme prijať, aby základnú zmluvu, na základe ktorej sme vstúpili do EÚ, chcel teraz niekto jednostranne prepísať,” citovala maďarského premiéra agentúra MTI. „Tavaresova správa vážne porušuje, obmedzuje nezávislosť Maďarska, na jej základe chcú krajinu dať do poručníctva, čo uráža ľudí v Maďarsku a ohrozuje ideály Európskej únie,” dodal. Demokratická opozícia v Maďarsku rozhodnutie Európskeho parlamentu privítala. Orbán sa podľa nej pokúša Maďarom vsugerovať, že ide o útok na ich krajinu, v skutočnosti však Štrasburg kritizuje iba nedemokratické postupy jeho vlády. Podľa socialistického poslanca Gábora Harangozóa prijatie Tavaresovej správy umožní vznik takého mechanizmu, ktorý aj formálne bude môcť sledovať dodržiavanie demokratických noriem v Maďarsku a vyvodzovať z neho dôsledky. „To je preto potrebné, lebo Viktor Orbán vybudoval taký systém, kde ho nikto a nič neobmedzuje, keď sa rozhodne ľuďom vziať trafiky, pôdu alebo nasporené dôchodky,” cituje Harangozóa agentúra MTI.
Európsky parlament chce monitorovací mechanizmus pre Maďarsko
Prijatiu uznesenia predchádzala v EP búrlivá diskusia o správe o stave základných práv v Maďarsku.
3. júla 2013 - (tasr)
Európsky parlament (EP) sa vyslovil za monitorovanie krokov maďarskej vlády obviňovanej z porušovania základných práv. V uznesení prijatom na dnešnom plenárnom zasadaní v Štrasburgu žiada začatie monitorovacieho mechanizmu, ktorý by vykonávala Európska komisia, Európsky parlament a Rada ministrov. V prípade, že Budapešť nesplní požiadavky EÚ, začne sa uplatňovať sankčný mechanizmus podľa článku 7, uviedla tlačová agentúra APA. Uznesenie podporilo 370 poslancov, 249 bolo proti a, 80 sa zdržalo hlasovania. Prijatiu uznesenia predchádzala v utorok v EP búrlivá diskusia o správe o stave základných práv v Maďarsku, ktorú vypracoval portugalský poslanec Rui Tavares. Osobne sa jej zúčastnil aj maďarský premiér Viktor Orbán, ktorý ju označil za „veľmi urážlivú”. Obvinil svojich kritikov, že merajú dvojakým metrom a súčasnú situáciu prirovnal k boju proti sovietskemu režimu. „Nechceme Európu, kde je obmedzovaná naša sloboda,” povedal Orbán. Okrem iného kritizoval, že Orbánova vláda prijatím mnohých ústavných a legislatívnych zmien sústredila moc do svojich rúk. K tejto kritike sa pripojili sociálni demokrati, zeleni a liberáli, zatiaľ čo konzervatívni poslanci Orbána podporili a odsúdili správu ako politicky motivovanú.
Maďarský premiér odmieta dohľad Štrasburgu
3. júla 2013 - (Ivan Drábek - Pravda)
Viktor Orbán zubami-nechtami bránil svoju politiku v Štrasburgu. V predvečer hlasovania Európskeho parlamentu o správe o jeho krajine si však maďarský premiér bol vedomý, že europoslancov zrejme nepresvedčí. „Nemám ilúzie; Európsky parlament bude hlasovať proti Maďarsku,” citoval ho portál denníka Népszabadság. Rozsiahla správa vypracovaná pod vedením predstaviteľa portugalských zelených Ruia Tavaresa posudzuje, či boli ústavné a legislatívne zmeny týkajúce sa napríklad plurality médií, nezávislosti súdnictva či obmedzenia právomocí ústavného súdu v Maďarsku v súlade s právnymi predpismi EÚ a európskymi hodnotami. „Ak (nedostatky) nebudú napravené, môžu ústavné a legislatívne zmeny v Maďarsku predstavovať závažné porušenie európskych hodnôt, ako sú demokracia a právny štát,“ píše sa v návrhu dokumentu, o ktorom sa bude hlasovať dnes. Správa podľa Orbána je nielen nespravodlivá voči Maďarsku, ale predstavuje aj vážnu hrozbu pre Európu. „Európsky parlament jednoznačne, zámerne poruší medzinárodné zmluvy, keď vytvorí komisiu na vyšetrovanie v Maďarsku. Týmto krokom hocikoho hocikedy bude môcť ukrižovať. To je nebezpečná cesta,“ varoval podľa portálu MNO. „Vytvorenie komisie na dohľad nad Maďarskom pripomína najhoršie časy, pričom nie je daná možnosť odvolať sa. Pri tomto rozhodnutí bude žalobca aj sudcom,“ dodal. Svoj prejav pred europoslancami Orbán ukončil mimoriadne bojovne: „Budeme bojovať proti tým, ktorí z nás chcú spraviť druhoradých občanov a ktorí chcú vybudovať ríšu z našej únie. Nech žije Európska únia slobodných národov!“ zvolal na záver.
J. Paška: Orbán dostal na pôde Európskeho parlamentu výprask
3. júla 2013 - (tasr)
Maďarský premiér Viktor Orbán „dostal výprask” v Európskom parlamente (EP). Tak vníma búrlivú utorkovú rozpravu v europarlamente o situácii v oblasti základných práv v Maďarsku slovenský europoslanec Jaroslav Paška (SNS), ktorý ako jediný zo slovenských zástupcov v EP počas rozpravy kritizoval maďarského premiéra za jeho nedemokratické spôsoby vládnutia. Paška vo vyjadrení pre TASR upozornil, že rečníci z prevažnej väčšiny poslaneckých klubov v EP poukazovali na zneužívanie politickej moci vládnucim hnutím FIDESZ v Maďarsku a na postupnú demontáž ústavného a právneho rámca legislatívnymi úpravami, ktoré sú nezlučiteľné s hodnotami uvedenými v článku 2 Zmluvy o Európskej únii, a ktoré sa odkláňajú od zásad uvedených v článku 4 ods. 3 tejto zmluvy. Podpredseda parlamentnej politickej skupiny Európa slobody a demokracie (EFD) skonštatoval, že na porušovanie medzinárodných záväzkov Maďarska opakovane poukázala vo svojich posudkoch nielen Benátska komisia, ale svojimi rozhodnutiami ich potvrdil aj Súdny dvor EÚ. A dodal, že obavy o demokratický vývoj v Maďarsku v súvislosti s prijatím štvrtej novely základného zákona vyjadril aj Úrad vysokého komisára OSN pre ľudské práva. Paška v príhovore pred europoslancami, predstaviteľmi Európskej komisie a pred Orbánom, prítomným na rozprave, uviedol, že poslanci EP hovoria o opakovanom a pretrvávajúcom porušovaní základných ľudských práv a práve EÚ, ako aj o pošliapaní medzinárodných záväzkov zo strany Maďarska preto, lebo doteraz sa ani Úradu vysokého komisára OSN pre ľudské práva, ani Rade Európy, Súdnemu dvoru EÚ, Benátskej komisii a ani Európskej komisii nepodarilo dosiahnuť obnovenie fungovania základných demokratických mechanizmov, ktoré boli v Maďarsku od roku 2011 postupne znehodnocované. „Spravovanie krajiny štýlom Alexandra Lukašenka, či novodobých afrických vládcov však nemôže európske spoločenstvo v našom kultúrnom a civilizačnom prostredí dlhodobo tolerovať,” povedal Paška na adresu Orbána. Zároveň dodal, že mocenským ovládnutím justície, či mediálneho priestoru prispel k strate práv občanov tejto krajiny, ktorí prišli o právo na nestranné a objektívne posúdenie ich sporov, či o slobodný necenzurovaný prístup k informáciám. „Demokratický štát, vážený pán Orbán, patrí všetkým jeho občanom, nie len hŕstke tých, čo vyhrali posledné voľby,” uviedol Paška v závere svojho príhovoru. O správe Výboru EP pre občianske slobody, spravodlivosť a vnútorné veci (LIBE), ktorú spracoval portugalský poslanec Rui Tavares, a ktorá po prvý krát v histórii EÚ navrhuje spustenie rozsiahlych kontrolných, monitorovacích a donucovacích mechanizmov voči členskému štátu únie z dôvodu porušovania základných ústavných práv, sa bude hlasovať dnes v poludňajších hodinách.
„V únii nemôžeme tolerovať porušovanie ľudských práv“
Slovenská národná strana (SNS) ako jediná zo slovenských politických strán v Európskom parlamente prostredníctvom svojho zástupcu v EP a podpredsedu EFD group Jaroslava Pašku skritizovala 2. júla 2013 maďarského premiéra Viktora Orbána za nedemokratické spôsoby vládnutia. Bola to súčasť reakcií v rozprave EP o situácii v oblasti základných práv v Maďarsku. Na porušovanie medzinárodných záväzkov Maďarska opakovane poukázala vo svojich posudkoch nie len Európska komisia pre demokraciu prostredníctvom práva (Benátska komisia), ale svojimi rozhodnutiami ich potvrdil aj Európsky súdny dvor. Správa Výboru pre občianske slobody, spravodlivosť a vnútorné veci, spracovanej poslancom Rui Tavaresom po prvý krát histórii Európskej únie navrhuje spustenie rozsiahlych kontrolných, monitorovacích a donucovacích mechanizmov voči členskému štátu Únie pre porušovanie základných ústavných práv. Hlasovanie o tejto citlivej správe je sprevádzané rozsiahlymi lobistickými aktivitami z Maďarska. SNS prostredníctvom svojho zástupcu v EP takisto zdôraznila opakované a pretrvávajúce porušovanie základných ľudských práv, práva EÚ ako aj medzinárodných záväzkov Maďarska zo strany Budapešti a demokratické mechanizmy sú v Maďarsku potupne deštruované od roku 2011. Spravovanie krajiny štýlom Alexandra Lukašenka, či novodobých afrických vládcov však nemôže európske spoločenstvo v našom kultúrnom a civilizačnom prostredí dlhodobo tolerovať. Mocenské ovládnutie justície, či mediálneho priestoru bolo súčasne obrovskou stratou práv občanov Maďarska, ktorí tak prišli o právo na nestranné a objektívne posúdenie ich sporov, či o slobodný necenzurovaný prístup k informáciám. SNS v tejto súvislosti zdôrazňuje, že demokratický štát patrí všetkým jeho občanom, nie len hŕstke tých, čo vyhrali posledné voľby a preto treba všetky deformácie v Maďarsku postupne meniť. SNS zároveň pripomína, že práve v utorok 2. júla sa stretli predstavitelia slovenskej a maďarskej vlády v Budapešti. Napriek mnohým apelom ani tento raz nerokovali o problematike dvojakého občianstva a o vydaní zoznamu občanov, ktorým Budapešť udelila maďarské občianstvo, pričom títo môžu byť stále občanmi aj Slovenskej republiky.
Orbán aj Fico si želajú úspechy
3. júla 2013 - (István Veres - Új Szó)
Viac hraničných priechodov, užšiu spoluprácu a Strednú Európu fungujúcu ako hospodárske ťažisko únie chce Viktor Orbán a Robert Fico. Na včerajšom spoločnom maďarsko-slovenskom vládnom stretnutí v Budapešti sa zrodilo viac dvojstranných dohôd. Analytik sa domnieva, že Orbán a Fico nie sú garanciou spoločných úspechov a ani naša hospodárska situácia. 2. júla sa medzi slovenskou a maďarskou vládou zrodil celý rad hospodárskych dohôd. Popri elektronických združeniach a investičných úradoch memorandá podpísali aj vedúci krajov a vlád. V rokoch 2014 až 2020 otvoria 25 hraničných priechodov, respektíve obnovia už existujúce. Viktor Orbán vyhlásil, že týmto sa otvorila nová kapitola vo vzťahoch medzi Maďarskom a Slovenskom. Podľa maďarského predsedu vlády sa ukazuje významná šanca, aby sa Stredná Európa stala rozhodujúcim hospodárskym regiónom únie. „Mi Maďari a naši slovenskí priatelia na krízu hľadíme ako na príležitosť,” poznamenal Orbán. Slovensko a Maďarsko čakajú úspešné roky, konštatoval Robert Fico. Podľa slovenského premiéra oba štáty sú odsúdené na spoluprácu a maďarskú vládu, ktorá čoskoro prevezme predsedníctvo v rámci V4 ubezpečil o svojej podpore. „Ako poznám pána premiéra, bude to obdobie bohaté na nápady a inovácie,” dodal. Orbán to prijal s prekvapením, úsmevom a prikývnutím. Vyhlásenia premiérov o úspechoch, ktoré nás čakajú, patria skôr do kategórie vlastnej propagácie, domnieva sa Miroslav Kusý. Podľa politológa hospodárska situácia Slovenska a Maďarska nám neposkytuje ten scenár, ktorú spomínali po včerajšom stretnutí. „Pravda, bolo by dobré keby sa tak stalo, ale na tom treba veľa pracovať. A čo sa týka politického pozadia: osoby oboch premiérov pre mňa nie sú garanciou úspechu,” povedal pre náš denník Kusý. Na budapeštianskom stretnutí sa nezúčastnili celé vlády, len vedúci rezortov, ktoré sú dôležité z hospodárskeho hľadiska. Okrem toho aj podpredseda vlády zodpovedný za národnú politiku Zsolt Semjén. Dotkli sa aj národnostných tém, povedal Orbán. „Príslušné komisie dobre pokračujú v práci,” povedal stručne a dodal, že maďarská vláda nedávno schválila materiálnu pomoc dvojjazyčnej škole v Novom Meste pod Šiatrom (Sátoraljaújhely) a Békešskej Čabe, aby tak zdôraznila, že slovenská menšina žijúca v Maďarsku je pre ňu dôležitá.
Okienka normálnosti
Orbán je cynik moci - Stretnutie nanajvýš užitočné
2. júla 2013 - (Peter Javůrek - Pravda)
Podobné idylky, aká panovala v utorok v Budapešti, prežívajú slovenskí politici s maďarským premiérom Viktorom Orbánom takmer pravidelne. Aj situácie, keď sa takéto idylky rýchlo zvrtnú na otvorené napätie, keď Fidesz cíti, že musí udrieť na národnú strunu, aby odvrátil pozornosť svojich voličov od iných problémov. Podobný kolotoč zažíval s Orbánom Mikuláš Dzurinda, Iveta Radičová a, samozrejme, pozná ho aj Robert Fico. Ani pritom veľmi nezáleží na tom, či je tá-ktorá slovenská vláda k Fideszu ústretová alebo či sa správa prehnane obranársky (prirodzene, nehovoríme o nacionalistických excesoch, ale tie časy sú už u nás, dúfajme, definitívne preč). Historické boľačky sa skrátka vždy, keď sa to Orbánovi hodí, dostanú na pretras tak či onak. Aj keby maďarský premiér spoločne s naším len krátko predtým rozdávali úsmevy do kamier a rozprávali o skvelých vzťahoch. Slušne povedané, Orbán postupuje v komunikácii s nami nanajvýš pragmaticky. Menej slušne povedané, Orbán je cynik moci, ktorý sa riadi výlučne svojimi vlastnými politickými potrebami. Lenže - a to je dôležité - čo majú naši politici robiť? Odmietať Orbána ako nestáleho a nevypočítateľného partnera? To by bola tá najväčšia chyba. Najsprávnejšou stratégiou pre našich politikov je nečakať na nejakú pomyselnú „lepšiu“ budapeštiansku vládu a využiť každú príležitosť na zlepšenie spolunažívania obyvateľov našich dvoch susedných štátov. Pretože o nich tu ide oveľa viac ako o Fidesz, Smer, SDKÚ či SMK. Momentálne je také „okienko normálnosti“ medzi oficiálnymi miestami Maďarska a Slovenska očividne otvorené. Podobné spoločné zasadnutia vlád už maďarská vláda absolvovala s väčšinou svojich susedov. Na stretnutie so slovenskou vládou bol preto už naozaj najvyšší čas. No a ak sa podarí uviesť do života aspoň časť z dohodnutých projektov, potom to bolo stretnutie nanajvýš užitočné. Predovšetkým pre tie státisíce ľudí žijúcich na oboch stranách našej spoločnej hranice, ktorí dodnes nemajú k dispozícii komfortné prechody a komunikácie. Zlepšenie medzihraničného styku môže mať aj ďalekosiahle politické dosahy: ľudia, ktorí sa bez problémov stretávajú, sú zvyčajne menej náchylní načúvať propagande nacionalistov. Tie „okienka normálnosti“ tak budú mať šancu neustále sa rozširovať. Je jasné, kto koho momentálne potrebuje viac. Viktor Orbán musí ustavične hasiť problémy, ktoré si svojím vládnutím spôsobuje v Bruseli a v Štrasburgu. Ukážkové vzťahy so Slovenskom sú jedným zo spôsobov, akými sa môže na európskej pôde ukazovať v lepšom svetle. Na druhej strane Robert Fico vo svojej druhej vláde nie je pod tlakom domácich nacionalistov - a voliči Smeru mu to očividne kvitujú. Koniec koncov však nezáleží na tom, či Orbán potrebuje Fica viac ako Fico Orbána. Obyvatelia maďarského severu a nášho juhu potrebujú obidvoch za spoločným rokovacím stolom. Presne to sa v utorok stalo a je to tak správne.
Premiéri nechali spory v zátvorke
3. júla 2013 - (Ivan Drábek - Pravda)
Premiéri Slovenska a Maďarska si želajú spájať svoje krajiny cestami a do konfliktov sa nepúšťajú. Na schôdzke s rozšírenou účasťou ministrov, ktorá vyznela ako historicky prvé spoločné rokovanie oboch vlád, sa Robert Fico a Viktor Orbán venovali dopravným i energetickým projektom a vyhli sa sporným témam. „Vzájomné vzťahy Maďarska a Slovenska stoja na pevných nohách politickej i osobnej dôvery,” povedal po dvojhodinovom rokovaní v Budapešti Orbán. Formát spoločného rokovania vlád navrhlo Slovensko, ktoré si ho už vyskúšalo s Českom i Poľskom. Pre Maďarsko to tiež nie je novinka; podobné schôdzky absolvovalo v minulosti so štyrmi svojimi susedmi. Budapešť však ešte minulý rok označovala Bratislavu za svojho jediného problematického suseda. „To, že Maďarsko pristúpilo na tento formát so Slovenskom, je signál, že už vzájomné vzťahy nepovažuje za konfliktné,” myslí si budapeštiansky politický analytik Zoltán Kiszelly. Podľa neho Budapešť terajšie spoločné zasadanie vlád potrebovala viac ako Bratislava. „Orbán hneď po schôdzke s Ficom letel do Štrasburgu, kde ho čakala ostrá kritika Európskeho parlamentu za jeho vnútornú politiku. Tým, že slovenský premiér prišiel do Budapešti, pomohol svojmu partnerovi ukázať pred Európou, že Maďarsko nie je izolované a so susedmi má dobré vzťahy,” dodal pre Pravdu. Pred krátkym, sotva desaťminútovým vyhlásením pre zástupcov médií, ktorí nedostali možnosť klásť otázky, premiéri podpísali memorandum o spolupráci medzi oboma vládami. Podľa Orbána sa v dohode obe strany zaviazali, že v rokoch 2014 až 2020 odovzdajú do užívania dvadsaťpäť ciest vedúcich cez spoločnú vyše 650 kilometrov dlhú hranicu, pričom viaceré hraničné priechody obnovia. „Premiér Fico ma upozornil, že maďarsko-slovenská hranica patrí medzi najdlhšie v EÚ, je dokonca dlhšia ako nemecko-francúzska a francúzsko-španielská. Nie je prirodzené, že kým na západ od nás je priemerná vzdialenosť medzi hraničnými priechodmi 7,5 kilometra, tak u nás je to až 25 kilometrov,” zdôraznil Orbán. Na stretnutí boli podpísané aj dohody o spolupráci prihraničných samosprávnych regiónov. Obe strany sa dohodli aj na ďalších krokoch pri prepojení energetických sústav. Analytik Kiszelly je presvedčený, že práve to je dnes najdôležitejšia strategická úloha. „Je to predpoklad energetickej nezávislosti. S Ruskom sa dá lepšie vyjednávať, keď bude Maďarsko prepojené so Slovenskom a Chorvátskom. Pre riešenie týchto strategických úloh je však dôležité, aby vzťahy partnerov nezaťažovali konflikty,” dodal. O dvojakom občianstve, ktorého uľahčeným udeľovaním krajanom Orbánova vláda pred troma rokmi vyprovokovala vtedy dosluhujúcu prvú Ficovu vládu k prijatiu slovenského protizákona, včera premiéri pred kamerami nepovedali ani slovo. „Skonštatovali sme, že menšinové komisie pracujú dobre a my ich k tomu povzbudzujeme,” povedal jedine maďarský premiér na margo roky najcitlivejšej témy vzájomných vzťahov. Analytik Kiszelly tým nebol prekvapený. „Konfliktné témy Fico s Orbánom už vlani dali do zátvoriek a odvtedy ich nevybrali. Našli modus vivendi, ktorý vyhovuje obom. Ak by som to nenazval priamo ofenzívou úsmevov, tak aspoň obchádzaním konfliktov, ktoré nik z nich teraz nepotrebuje,” dodal. Predstavitelia maďarskej vlády vlani naznačovali, že spory v otázkach občianstva a menšín nezamietli pod koberec a tento rok ich nástojčivo vytiahnu. Kiszelly si však myslí, že do parlamentných volieb, ktoré Maďarsko čakajú na budúcu jar, to už nespravia. „Orbán nepotrebuje nový konflikt, má dosť sporov s Európskym parlamentom a so západnou tlačou,” myslí si analytik. „Pre radového maďarského voliča téma dvojakého občianstva nie je nijako dôležitá. Kmeňovým stúpencom Fideszu stačí to, čo vláda zahraničným Maďarom už dala. Pre odhadovaných dvetisíc ľudí zo Slovenska, ktorí prijali maďarské občianstvo, sa Orbánovi neoplatí ťahať sa s Ficom za prsty. Ako realista musí vedieť, že Bratislavu po zlom k zmene zákona o občianstve nedotlačí. Orbán sa navyše poučil z roku 2002, keď práve veľkým dôrazom na národnú a krajanskú politiku prehral voľby a jeho prvá vláda padla,” dodal analytik.
Na slovensko-maďarskej hranici vyrastú nové priechody
Orbán podpísanie memoranda o spolupráci oboch vlád označil za novú kapitolu v spoločnom živote.
2. júla 2013 - (tasr)
V Novom Meste pod Šiatrom (Sátoraljaújhely) a Békešskej Čabe sa maďarská vláda rozhodla venovať značnú sumu dvojjazyčným školám, aby podporila kultúru slovenskej menšiny v Maďarsku.
Na spoločnej hranici Slovenska a Maďarska sa vybudujú ďalšie hraničné priechody. Tie existujúce, ktoré sa v súčasnosti pre zlý stav nevyužívajú, sa zrekonštruujú. Na dnešnej tlačovej konferencii v Budapešti to po skončení spoločného rokovania predstaviteľov vlád oboch krajín uviedol maďarský premiér Viktor Orbán. So svojím slovenským partnerom Robertom Ficom sa zhodli na tom, že nie je prirodzené, že táto spoločná hranica je jednou z najdlhších v Európskej únii, avšak obyvatelia SR a Maďarska sú schopní prejsť na druhú stranu iba každých 25 kilometrov. V budúcnosti by sa to malo skrátiť v priemere na každých päť až sedem kilometrov. V tejto súvislosti podpísali predsedovia prihraničných vyšších územných celkov a maďarských žúp memorandum o podpore komplexného rozvoja verejných komunikácií prechádzajúcich cez spoločnú štátnu hranicu. Na tieto projekty chcú využiť eurofondy z plánovacieho obdobia 2014-2020. Predseda Trnavského samosprávneho kraja Tibor Mikuš priblížil, že v tomto memorande vyhlásili svoju dobrú vôľu a ochotu vybudovať cezhraničnú infraštruktúru pozdĺž hraníc s Maďarskom. „Máme záujem na jej vylepšení, aby sa zlepšila cezhraničná spolupráca, ako aj zasahovanie v krízových situáciách. Je to aj otázka kultúrnej výmeny a športovej spolupráce. Čiže cesty pomôžu akejkoľvek dobrej myšlienke,” povedal novinárom. Šéf Nitrianskeho samosprávneho kraja Milan Belica dodal, že obe strany sa poučili z minulého obdobia, keď komunikácia medzi nimi bola slabšia. „Tým pádom sa niektoré očakávania nenaplnili,” upozornil s tým, že podpísanie memoranda urýchli niektoré procesy. K nim patrí napríklad vybudovanie nových mostov, ale aj kômp cez Dunaj. Jeho kolega Vladimír Maňka z Banskobystrického samosprávneho kraja pripomenul minuloročné spustenie dvoch nových mostov cez Ipeľ. „Keď sa ľudia na nich postavili z oboch strán, tak bol to obrovský symbol priateľstva,” poznamenal s tým, že skrátenie úsekov, kde sa bude dať prechádzať cez štátne hranice, bude mať mimoriadny prínos aj pre cestovný ruch či zamestnanosť. Pre Košický samosprávny kraj má podľa jeho predsedu Zdenka Trebuľu podpísanie memoranda obrovský význam. Poukázal na priemyselný park Kechnec, ktorý ponúka prácu asi pre 3000 ľudí, medzi nimi aj obyvateľov Maďarska. „Čiže na mnohých miestach ušetria množstvo kilometrov. Tam, kde je málo práce, si vzájomne jedna aj druhá strana vedia veľmi pomôcť,” dodal. Obaja premiéri sa dotkli tiež práce odborných zmiešaných komisií, ktoré podľa nich v otázke menšinovej problematiky fungujú dobre. „Podporíme ich v tejto práci,” avizoval Orbán. V Novom Meste pod Šiatrom (Sátoraljaújhely) a Békešskej Čabe sa maďarská vláda rozhodla venovať značnú sumu dvojjazyčným školám, aby podporila kultúru slovenskej menšiny v Maďarsku.. Orbán podpísanie memoranda o spolupráci oboch vlád označil za novú kapitolu v spoločnom živote. „Určujúcim faktorom je, že Slovensko a Maďarsko pokračujú spoločnou cestou, lebo sme súčasťou Európskej únie a iba od nás závisí, ako budeme vedieť využívať naše možnosti. A tie sú oveľa širšie, ako tomu bolo kedysi,” konštatoval.
R. Fico: Čulý hospodársky život medzi SR a Maďarskom funguje i v kríze
Zorganizovanie spoločného rokovania navrhol svojmu maďarskému partnerovi Viktorovi Orbánovi ešte v novembri uplynulého roka v Budapešti Robert Fico.
2. júla 2013 - (tasr)
Čulý hospodársky život medzi SR a Maďarskom pokračuje aj napriek kríze. Uviedol to dnes na tlačovej konferencii v Budapešti po spoločnom rokovaní predstaviteľov vlád SR a Maďarska slovenský premiér Robert Fico (Smer-SD). „Podpísali sme významné dokumenty, ktoré významne ovplyvnia správanie sa Slovenska a Maďarska v najbližšom období. Teším sa, že aj napriek kríze medzi Slovenskom a Maďarskom prebieha veľmi čulý hospodársky život. V roku 2012 bol napríklad vývoz zo Slovenska do Maďarska o 11 % vyšší ako v roku 2011, čo len potvrdzuje, že sme krajiny, ktoré dokážu veľmi úzko spolupracovať,” priblížil predseda vlády SR. „Rokovali sme aj o tarifách za transport plynu cez plynovodné prepojenie medzi SR a Maďarskom. Náš regulátor už určil tarify v roku 2011, tarify na maďarskej strane ešte neboli špecifikované, a preto sa nedali uzatvárať zmluvy. Dnes sme sa dohodli, že budeme rokovať o problematike na úrovni štátnych tajomníkov ministerstiev,” uviedol minister hospodárstva SR Tomáš Malatinský. Zástupcovia slovenskej a maďarskej strany na budapeštianskom rokovaní podpísali Memorandum o spoluprácu medzi vládou SR a vládou Maďarska, Memorandum o porozumení medzi Maďarskou agentúrou pre investície a obchod a Slovenskou agentúrou pre rozvoj investícií a obchodu, Memorandum o porozumení medzi Zväzom elektrotechnického priemyslu SR a Magyar Elektrotechnikai Egyesület, ako aj Memorandum o podpore komplexného rozvoja verejných komunikácií prechádzajúcich cez spoločnú štátnu hranicu SR a Maďarska v plánovacom období 2014 až 2020. Na rokovaniach v Budapešti sa za slovenskú vládu okrem premiéra Roberta Fica a ministra hospodárstva SR Tomáša Malatinského zúčastnili aj minister zahraničných vecí a európskych záležitostí SR Miroslav Lajčák, minister dopravy, výstavby a regionálneho rozvoja SR Ján Počiatek a minister pôdohospodárstva a rozvoja vidieka SR Ľubomír Jahnátek.
Bratislavský kraj chce rozvíjať spoluprácu aj s maďarskými župami
2. júla 2013 - (tasr)
Predstavitelia piatich slovenských samosprávnych krajov a piatich maďarských žúp podpísali dnes v Budapešti Memorandum o podpore komplexného rozvoja verejných komunikácií prechádzajúcich cez spoločnú štátnu hranicu Slovenskej republiky a Maďarska. Spoločným cieľom memoranda je zabezpečenie ďalšieho rozvoja cezhraničnej slovensko-maďarskej spolupráce, a to najmä v oblasti dobudovania cestnej infraštruktúry. To by malo pomôcť hospodárskemu rozvoju regiónov, rozvoju malého a stredného podnikania, ale aj rozvoju kultúrnych vzťahov, turizmu a cestovného ruchu. „Keďže máme v tejto oblasti viditeľné výsledky, a tým myslím úspešnú cezhraničnú spoluprácu s rakúskymi partnermi, naša župa ponúkne pomoc pri realizácii podobných projektov aj ostatným župám,” povedal predseda Bratislavského samosprávneho kraja (BSK) Pavol Frešo. BSK úspešne spolupracuje s Rakúskom napríklad v čerpaní eurofondov. Vďaka nim bol postavený aj Cyklomost slobody spájajúci Devínsku Novú Ves a Angernom. S Rakúskom bude BSK spolupracovať aj v ďalšom programovom období 2014-2020, a rovnako chce posilniť cezhraničnú spoluprácu aj s Maďarskom.
Minister M. Lajčák na rokovaniach s maďarským partnerom J. Martonyim
2. júla 2013 - (Tlačový odbor MZVaEZ SR)
V Budapešti sa 2. júla stretli predstavitelia slovenskej a maďarskej vlády, aby prerokovali kľúčové otázky ďalšieho rozvoja vzájomnej spolupráce. Slovenskú delegáciu viedol premiér Robert Fico, ktorého sprevádzali ministri zahraničných vecí a európskych záležitostí, hospodárstva, dopravy a pôdohospodárstva. Podpredseda vlády a minister zahraničných vecí a európskych záležitostí SR Miroslav Lajčák sa stretol na bilaterálnych rozhovoroch so svojím maďarským partnerom, ministrom zahraničných vecí Jánosom Martonyim. Ministri ocenili konanie prvého medzivládneho slovensko-maďarského vládneho summitu a uvítali jeho výsledky, ktoré potvrdzujú filozofiu budovania dobrých susedských vzťahov na základe pragmatickej spolupráce zameranej na konkrétne výsledky. Zároveň prediskutovali celý rad otázok dvojstranného záujmu. Zhodli sa, že realizácia spoločných záujmov Slovenska a Maďarska je východiskom aj pre hľadanie odpovedí na otázky, kde sa prístupy oboch krajín rozchádzajú. M. Lajčák spolu s J. Martonyim potvrdili doterajší prístup, v zmysle ktorého sa otvorené otázky riešia v rámci bilaterálneho dialógu s využitím mechanizmov základnej zmluvy. Šéfovia diplomacií potvrdili platnosť existujúceho mechanizmu včasného varovania a riešenia otvorených otázok diplomatickou cestou. „Aj naďalej budeme uplatňovať tzv. mechanizmus včasného varovania a využívať diplomatické kanály na riešenie otvorených otázok,” zdôraznil M. Lajčák. J. Martonyi informoval slovenského partnera o zámeroch Maďarska v rámci predsedníctva vo Vyšehradskej štvorke. „Podporujeme priority maďarského predsedníctva a máme záujem na posilňovaní strategickej spolupráce krajín V4 v oblastiach, akými sú energetika, infraštruktúra, bezpečnosť a koordinácia našich postojov v európskych otázkach,” uviedol M. Lajčák. Zároveň informoval šéfa maďarskej diplomacie o stave príprav slovenského predsedníctva v Rade EÚ v roku 2016 a uvítal podporu z maďarskej strany, vrátane možnosti zužitkovať skúsenosti z maďarského predsedníctva v roku 2011. Ministri sa zároveň venovali aktuálnym medzinárodnopolitickým otázkam, osobitne situácii na západnom Balkáne a európskej perspektíve krajín regiónu. Rovnako tak diskutovali o vývoji v krajinách Východného partnerstva aj s výhľadom na jesenný summit vo Vilniuse.
R. Fico nabral smer Budapešť - Memorandum o spolupráci
http://www.webnoviny.sk/slovensko/v-budapesti-budu-rokovat-fico-s-orba/695626-clanok.html
V Budapešti dnes rokujú predstavitelia slovenskej a maďarskej vlády
http://www.teraz.sk/slovensko/budapest-fico-orban-politika/51144-clanok.html
Slovenskí europoslanci nejednotní v názore na kritiku EP voči Maďarsku
2. júla 2013 - (tasr)
Za účasti maďarského premiéra Viktora Orbána prebehla dnes v pléne Európskeho parlamentu emotívna diskusia o porušovaní základných ľudských práv, vlády zákona a demokracie maďarskou vládou. Slovenský europoslanec Boris Zala (Smer-SD) uviedol, že aj napriek „škodlivosti” maďarskej politiky pre Slovensko, jeho kolegyňa v EP Anna Záborská (KDH) prekvapivo patrila k poslancom, ktorí Orbánovu politiku obraňovali. Zala v stanovisku pre TASR uviedol, že predložená správa portugalského poslanca Ruia Tavaresa, ako aj stanovisko Európskej komisie, jasne a jednoznačne odmietli praktiky Orbánovej vlády, ako aj mnohé časti novej maďarskej ústavy, ktoré porušujú princípy európskeho práva. K tým sa Maďarsko ako člen EÚ dobrovoľne zaviazalo. „Kritika sa viedla naprieč politickým spektrom, dokonca aj maďarskí konzervatívni a socialistickí poslanci ju podporili. O to zarážajúcejšie bolo vystúpenie poslankyne Anny Záborskej na obranu Orbána. Aj preto, že Orbánova politika zneužívania maďarskej menšiny v susedných krajinách jednoznačne poškodzuje Slovensko aj naše susedské vzťahy,” uviedol Zala. Slovenský europoslanec zdôraznil, že v europarlamnete bola na túto tému veľmi živá debata, pričom sa názorovo poslanci rozdelili na dva tábory. V oficiálnej správe EP sa uvádza, že väčšina poslancov tvrdí, že ústavné reformy prijaté maďarskou vládou nastavili „nebezpečný trend” odkláňajúci sa od hodnôt EÚ. Druhý tábor zas tvrdil, že Tavaresova správa bola „politicky motivovaná” a že parlament by prekročil svoje právomoci, ak by ju prijal. Poslanci budú o tejto správe hlasovať v stredu. Zala uviedol, že predovšetkým zákon o maďarskom občianstve ako predpoklad pre udelenie volebného práva príslušníkom menšín v susedných krajinách je prvkom, ktorý poškodzuje dobré susedské vzťahy medzi SR a Maďarskom a destabilizuje priestor strednej Európy. „Tento manipulačný vzťah Orbána k menšinám je trvalou súčasťou jeho politiky. Stanovisko poslankyne Záborskej vrhá zlé svetlo aj na Slovensko, lebo nás stavia do polohy obrancov nedemokratických praktík,” uviedol Zala. Podľa jeho slov je potrebné rázne odmietnuť tak Orbánove nedemokratické praktiky, ako aj agresívnu politiku maďarskej vlády voči susedným krajinám a pokusy zneužívať maďarskú menšinu na Slovensku. Poslankyňa Záborská v reakcii na svojho kolegu pre TASR uviedla, že je škoda, že svoje názory nepredstavil v rámci parlamentnej rozpravy. „Pravdepodobne nepočúval pozorne ani moje vystúpenie. Inak by totiž vedel, že som kritizovala snahu Európskeho parlamentu nútiť členské štáty k zmenám ich ústavných zákonov. Takýto mandát tento parlament nemá - a je jedno, či hovoríme o Maďarsku, Slovensku alebo Francúzsku,” upozornila Záborská. A dodala, že o zákonnosti postupov vlád členských štátov rozhodujú súdy a ak má EK pochybnosti, tak sa v tomto prípade má obrátiť na Súdny dvor EÚ.
Maďari sa nádejajú, že ich rast prekoná prognózy
8. júla 2013 - (sita)
Tohtoročný rast maďarskej ekonomiky môže prekonať „pesimistické“ očakávania vlády. V pondelok to povedal tamojší minister hospodárstva Mihály Varga. „Existuje reálna šanca, že maďarská ekonomika vygeneruje v roku 2013 rast, ktorý prekoná naše skoršie mierne pesimistickejšie prognózy,“ povedal Varga. Vláda krajiny očakáva, že jej ekonomika posilní v tomto roku o 0,7 %, zatiaľ čo centrálna banka prognózuje rast na úrovni 0,6 %. Maďarská ekonomika sa vlani zmenšila o 1,7 %, medzi januárom a marcom však hrubý domáci produkt krajiny v porovnaní s predchádzajúcim kvartálom vzrástol a krajina sa tak dostala z recesie. Vládny kabinet očakáva, že ekonomika v roku 2014 zrýchli rast na 1,9 %.
Podpredseda strany Most-Híd László Solymos sa pýta R. Fica na odvolanie šéfa divadla Ifjú Szivek
2. júla 2013 - (tasr)
Podpredseda strany Most-Híd László Solymos žiada premiéra Roberta Fica (Smer-SD) o vysvetlenie konkrétnych dôvodov, pre ktoré vedúci Úradu vlády (ÚV) SR Igor Federič odvolal z postu riaditeľa tanečného divadla Ifjú Szivek Dušana Hégliho. Hégli podľa Solymosa zabezpečil nápravu všetkých nedostatkov, ktoré sa zistili pri kontrole ÚV SR. TASR o tom informovala tlačová tajomníčka strany Zuzana Bačiak Masaryková. „Odstránenie nedostatkov potvrdil aj Odbor kontroly Úradu vlády SR, ktorý tomuto umeleckému súboru udelil aj pochvalu. Následne Úrad vlády SR uzavrel s Dušanom Héglim v apríli 2013 aj novú pracovnú zmluvu,” povedala Bačiak Masaryková. Solymos podľa nej žiada aj odpovede na otázky, či bol premiér informovaný o tom, že Federič chce odvolať Hégliho a či tento krok neslúži k tomu, aby mohol Úrad vlády SR, zastúpený jeho vedúcim, previesť budovu Ifjú Szivek na Mostovej ulici č. 8 v Bratislave, ktorá je vo vlastníctve Slovenskej republiky, na tretiu osobu. Federič minulý týždeň pre TASR vysvetlil, že o tom, že Hégli spomínaný post opustí, bol ešte v apríli informovaný vtedajší splnomocnenec vlády pre národnostné menšiny László Nagy, ako aj šéf Mosta-Híd Béla Bugár. Dôvodom boli výsledky kontroly Úradu vlády SR, ktorý spísal zistené nedostatky na 27 stranách. Hégli podľa Federiča napríklad nezverejnil ani jednu uzatvorenú zmluvu v Centrálnom registri zmlúv. Týkalo sa to sledovaného obdobia od prvého novembra 2010 do 15. novembra 2012. „Všetky zmluvy boli tak neplatné, ako keby sa ani neuzatvorili, pretože je zákonná povinnosť ich zverejniť do troch mesiacov,” povedal. Po kontrole sa rozhodol Hégliho neodvolať preto, aby riaditeľ Ifjú Szivek najskôr napravil zistené nedostatky. Uzatvorenie pracovnej zmluvy vysvetlil Federič tak, že riaditeľ tejto maďarskej umeleckej inštitúcie dovtedy nemal uzatvorenú žiadnu zmluvu na výkon svojej funkcie.
Slovenský europoslanec Alajos Mészáros (SMK):
Rezolúcia Európskeho parlamentu nebude mať vplyv na dianie v Maďarsku
2. júla 2013 - (tasr)
Poslanci Európskeho parlamentu (EP) si na dnes do Štrasburgu predvolali maďarského premiéra Viktora Orbána a spolu s predstaviteľmi Európskej komisie (EK) budú diskutovať o dodržiavaní základných práv v Maďarsku. Slovenský europoslanec Alajos Mészáros (SMK) tvrdí, že Maďarsko je terčom politických hier z prostredia EP, pričom europarlament nemá mandát na zasahovanie do vnútorných záležitostí členských štátov EÚ. Poslanci EP budú vo štvrtok hlasovať o uznesení, ktorého navrhovaná verzia vyzýva maďarské vládne orgány na urýchlenú nápravu prípadného porušovania kľúčových hodnôt EÚ, k čomu došlo revíziou maďarskej ústavy a niektorými opatreniami maďarskej vlády. „Som vždy proti tomu, aby sme spúšťali kampaň voči hociktorému z členských štátov EÚ. Politicky je to ťažko udržateľné,” uviedol Mészáros v rozhovore pre TASR. Slovenský poslanec, ktorý v EP patrí do skupiny ľudovcov (Európska ľudová strana - EĽS), tvrdí, že v europarlamente dochádza k politickému napádaniu štátov únie, pričom medzi najväčších horlivcov patria skupiny liberálov (ALDE) a Zelených, ktoré svoje zásady ideologického charakteru presadzujú a predstavujú za každú cenu. Mészáros uviedol, že v Maďarsku, ktoré je teraz „na muške” veľkej časti poslancov EP, sú problémy, ktoré vznikli pri zmenách ústavy, lebo keď sa prijíma veľa zákonov, tak sa nájdu aj také, ktoré môžeme spochybniť v kontexte európskeho právneho systému, ale na to je tu Európska komisia. „Na to je komisia, ako strážca zákonov a európskeho právneho systému. Parlament nemá mandát na zasahovanie do takýchto vecí. Toto je iba politická hra a akákoľvek rezolúcia, ktorú prijmeme, nie je záväzná a nebude mať vplyv na dianie v Maďarsku,” zhodnotil situáciu Mészáros. Poslanec upozornil, že v súčasnosti Maďarsko nie je jediným členským štátom, voči ktorému EK zasahuje kvôli zlučiteľnosti národného práva s európskou legislatívou postavenou na ochrane ľudských práv. Mészáros tvrdí, že Maďarsko sa dostalo na pranier aj z iných dôvodov, napríklad aj preto, že tamojšia vláda a parlament prijala niektoré nie celkom populárne opatrenia voči veľkým nadnárodným firmám, čo sa znepáčilo svetovému kapitálu a to sa teraz Maďarsku vracia v politickej rovine. Ďalším kameňom úrazu, hlavne pre liberálov v EP, je podľa neho to, že nová maďarská ústava hovorí o rodine ako o zväzku muža a ženy a o určitých kresťanských koreňoch národa. „Liberálom sa to nepáči, musíme to rešpektovať, ale ústava je vnútornou záležitosťou každej členskej krajiny. Nesmieme porušovať princíp subsidiarity, čo zakaždým robíme. Som proti tomu, aby sme politizovali niektoré veci,” opísal Mészáros situáciu z hľadiska diania v europarlamente. Podľa jeho slov ide o citlivú záležitosť a spresnil, že na každý členský štát sa dá niečo nájsť. Dodal, že za skutočnosťou, že v EP si Maďarsko vyslúžilo negatívny postojom voči dianiu v tejto krajine, stoja najmä liberáli, Zelení a čiastočne aj skupina socialistov a demokratov (S&D). A dodal, že veľké európske politické skupiny takýmto zasahovaním do národných záležitostí, sledujú predovšetkým svoje vlastné stranícke ciele.
Ospravedlnenie sa za údajné krivdy
SNS protestuje proti požiadavke SMK
2. júla 2013 - (tasr)
Slovenská národná strana (SNS) dôrazne protestuje proti požiadavke predsedu Strany maďarskej komunity (SMK) Józsefa Berényiho na ospravedlnenie sa Slovenska maďarskej menšine za údajné krivdy po 2. svetovej vojne. SNS pripomína, že Národná rada (NR) SR 20. septembra 2007 prijala hlasmi až 120 poslancov uznesenie o nedotknuteľnosti povojnových dokumentov, ktoré sa týkajú usporiadania pomerov po druhej svetovej vojne na Slovensku. Pre TASR to uviedol prvý podpredseda SNS Rafael Rafaj. „Argumentácia predsedu SMK napriek tomu jednoznačne smeruje k spochybneniu denacifikačných povojnových opatrení, tzv. Benešových dekrétov, čo je politicky aj právne neprípustné,” vyhlásil Rafaj. „Predseda SMK pravdepodobne porušuje aj iné zákony, keď sa skryto zahráva s ohňom revizionizmu, ktorý neustále tlie v hlavách maďarských politikov aj v politike Budapešti,” dodal. „Ide o tú istú politiku revizionizmu, ktorý podľa mierových zmlúv po vojne Maďari nesmú oživovať. Nie Slováci, ale Maďari by sa preto mali konečne ospravedlniť za historické krivdy napáchané na Slovákoch minimálne za ostatných 170 rokov,” tvrdí Rafaj. Podľa Rafaja nemožno hovoriť o krivde, ale o „spravodlivej dočasnej náprave spáchaných krívd”. „Denacifikačné opatrenia sú totiž nielen nespochybniteľné, ale aj nemenné. Opatrenia stratili síce účinnosť, ale nie platnosť ako memento pred rozdúchavaním podobného šovinizmu a revizionizmu v spoločnosti,” zdôraznil. Dodal, že Maďarsko od roku 1938 okupovalo vyše desaťtisíc štvorcových kilometrov slovenského územia a prenasledovalo na ňom Slovákov pre ich národnosť. „Je tiež poľutovaniahodné, že Srbsko musí plniť politické podmienky pre vstup do EÚ prijímaním podobných naoktrojovaných vyhlásení, ako to bolo v prípade odsúdenia údajných atakov proti Maďarom vo Vojvodine v rokoch 1945-45,” povedal Rafaj. „Je smutné, že Brusel na tlak maďarskej lobby deformuje povojnové status quo a prehliadol vraždenie Srbov, Židov a iných národností maďarskými fašistami v tzv. Novosadskej masakre v januári 1942, kedy nyilašovci brutálne zabili 2350 ľudí a vyše 4000 ich potopili pod ľad Dunaja,” konštatuje Rafaj. Berényi podľa neho „svojimi vyhláseniami povzbudzuje neznášanlivosť a maďarský extrémizmus, ktorého stúpenci v roku 2011 rozbili v Košiciach pamätnú tabuľu obetiam maďarskej okupácie horthyovským Maďarskom”. Mimoparlamentná SMK 29. júna vyzvala parlamentné strany na ospravedlnenie pre maďarskú menšinu za uplatňovanie kolektívnej viny. Poukázala pritom na deklaráciu, ktorú nedávno prijala Poslanecká snemovňa Srbskej republiky. Odsudzuje v nej ataky proti maďarskému civilnému obyvateľstvu vo Vojvodine v rokoch 1944-45. „Žiadam Vás o upriamenie pozornosti na to, aby aj Slovenská republika učinila podobné gesto. Veď po druhej svetovej vojne aj maďarská menšina bola vyhlásená za kolektívne vinnú len na základe svojej národnej identity, a zásada kolektívnej viny je ponechaná dodnes,” uviedol predseda SMK József Berényi v liste šéfom parlamentných strán. Dodal, že utrpenie vyplývajúce z tohto obvinenia zničilo životy mnohým jednotlivcom, celým rodinám na južnom Slovensku. „Tieto krivdy páchané na nevinných obetiach neboli do dnešného dňa odsúdené. Krok srbského zákonodarstva pokladám za príkladný, pretože je to gesto, ktoré vyjadruje úctu voči svojim občanom,” uviedol ďalej Berényi.
Levickí Maďari to v minulom bláznivom storočí nemali ľahké
Prežili slovakizáciu, reslovakizáciu, repatriáciu i posilňovanie slovenského živlu. Napriek tomu sa im darí celkom dobre:
http://rachela.blog.sme.sk/c/332229/O-levickych-Madaroch.html
Orbán rozdal národné trafiky
2. júla 2013 - (ik - Pravda)
V Maďarsku v pondelok otvorili vyše päťtisíc „národných predajní tabaku”. Tak sa oficiálne nazývajú trafiky, ktorých majitelia získali od štátu výhradné právo predávať cigarety a iné tabakové výrobky. Doteraz sa fajčiarske potreby dali kúpiť na 42-tisíc miestach. Do dvoch týždňov však tí, ktorí v konkurze nezískali koncesiu, musia stiahnuť roletu. Pre väčšinu Maďarov je to prisilný tabak. Až dve tretiny sú presvedčené, že „vláda rozhodovala predovšetkým na základe politických aspektov a právo otvoriť si trafiku dostali prevažne osoby s prepojením na Fidesz“. Čerstvý prieskum agentúry Medián ukázal, že dokonca aj medzi priaznivcami Fideszu je odporcov prerozdelenia cigaretového trhu takmer toľko ako jeho obhajcov. Orbánov Fidesz sa v roku 2010 dostal k moci okrem iného aj vďaka sľubom, že skoncuje s korupciou a klientelizmom predchádzajúcich ľavicových vlád. Séria škandálov okolo prideľovania trafík však jeho reputáciu značne podryla. Prvú aféru spustil zvukový záznam, ktorý v máji zverejnil internetový portál týždenníka HVG. „Podstatou je, že treba byť angažovaným pravičiarom,“ vysvetľoval na ňom fideszácky starosta mesta Szekszárd István Horváth svojim spolustraníkom na radnici, ako majú vyberať držiteľov koncesií. Keď sa jeden z miestnych poslancov za vládnu stranu pochválil, že tiež požiadal o trafiku, starosta ho pochválil: „Správne, správne, len nech nevyhrajú socani.“ Fidesz pravosť nahrávky nespochybnil. Túto a podobné aféry, ktoré sa prevalili v ďalších dvoch mestách, vládna strana bagatelizovala argumentom, že poslanci neprekročili svoje právomoci, len sa nezáväzne rozprávali a koncesie prideľovala tak, ako mala podľa zákona, nezisková štátna spoločnosť. Médiá však informovali aj o oveľa závažnejších podozreniach z klientelizmu. Viac ako päťsto trafík sa napríklad ocitlo v rukách skupiny okolo firmy na výrobu cigariet Continental, ktorej šéfom je blízky priateľ šéfa kabinetu predsedu vlády Jánosa Lázára. Práve Lázár bol autorom zákona, ktorý zaviedol štátny monopol na predaj tabakových výrobkov. Podľa pôvodného zdôvodnenia asi osemnásobné zníženie počtu predajných miest malo byť súčasťou boja proti fajčeniu. Obmedziť sa mal najmä prístup neplnoletých k cigaretám. Do národných predajní tabaku bude vstup voľný iba pre tých, čo majú 18 a viac rokov. Vo výkladoch sa nijaké tabakové výrobky nesmú vystavovať. Vnútri však budú pravidlá voľnejšie, ako zavádzala pôvodná verzia zákona. Popri fajčiarskych potrebách budú môcť trafikanti predávať noviny a časopisy, alkoholické a nealkoholické nápoje, kávu, zmrzlinu aj nanuky. Držiteľom koncesií má zvýšiť zisky aj ďalšie rozhodnutie vlády, ktoré dvíha maržu z predaja tabakových výrobkov z doterajších troch na desať percent. Zaplatia to fajčiari na drahších cigaretách. Už v lete by sa priemerná cena jednej škatuľky mala zvýšiť v prepočte až o pol eura. Nespokojnosť vyvoláva aj chaos pri rozmiestnení nových trafík. Kým v centre Budapešti sú jedna vedľa druhej, vo vyše 1 500 menších obciach, kde o koncesiu nik nepožiadal, nebude ani jedna. Vyše stotisíc vidieckych fajčiarov tak bude nútených so svojím zlozvykom prestať, alebo preň merať dlhú cestu do mesta. Trištvrte roka pred voľbami Orbána neteší, že na prerozdelení tabakového trhu stráca politické body. Premiér tvrdí, že trafiky boli pridelené aj stovkám ľavičiarov. „Keby sme zvažovali politické aspekty, ani jeden ľavičiar by nevyhral,“ bránil sa v rozhovore pre Rádio Kossuth. „A to by mal byť prečo problém, že aj naši voliči vyhrali, keď vyhoveli podmienkam?“ dodal.
Dopravcovia môžu v Maďarsku jazdiť na dočasnú registráciu
http://www.webnoviny.sk/ekonomika/dopravcovia-mozu-v-madarsku-jazdit-n/696581-clanok.html
Maďarský mýtny systém má problémy, jeho správca hovorí aj o útokoch
2. júla 2013 - (čtk)
Maďarsko v pondelok zaviedlo elektronické mýto pre nákladné automobily s hmotnosťou nad 3,5 tony. Spustenie systému však sprevádzajú výpadky a kritika zo strany zväzu dopravcov, podľa ktorého je systém nevyzretý a mal by najprv prejsť testovacou fázou. Na protest proti mýtu boli na západe Maďarska zablokované niektoré cesty. Zväz tvrdí, že do systému bola zatiaľ zaregistrovaná iba štvrtina vozidiel, a to pre nedostatočné technické zázemie. Odborníci už skôr pre absenciu testovacej fázy varovali pred chaosom. České Združenie automobilových dopravcov Česmad v polovici júna upozornilo, že maďarské úrady prechod na nový systém oznámili s nedostatočným časovým predstihom a nedali dopravcom čas sa pripraviť. Výber mýta má na starosti maďarská diaľničná spoločnosť AAK. Tá výpadky systému zdôvodnila „útokmi“, ktoré viedli k jeho preťaženiu. Podľa hovorcu vlády budú tieto útoky vyšetrené. Systém mýta v Maďarsku pokrýva cesty a diaľnice v dĺžke 6318 kilometrov. Ročne by mal podľa agentúry APA vyniesť 75 miliárd forintov (približne 250 miliónov eur).
Najväčší maďarský spravodajský portál v SR oslavuje
3. júla 2013 - (tasr)
Maďarský spravodajský portál určený pre Maďarov žijúcich na Slovensku www.parameter.sk oslavuje 6 rokov svojej existencie. TASR o tom informoval publicista a spolumajiteľ portálu László Barak. „Pôvodne vznikol portál ako protiváha elektronickej verzie jediného slovenského denníka v maďarčine Új Szó, dnes však má takmer o 20.000 reálnych užívateľov mesačne viac ako web stránka denníka,” uviedol Barak. V mesiaci jún mal portál podľa monitoru Asociácie internetových médií 84.182 reálnych užívateľov, 889.187 návštev a vyše 2,8 milióna kliknutí. „Samozrejme, že nás tešia tieto výsledky, ale keďže sme nezávislý portál, čaká nás ako každé komerčné médium ešte ťažká a dlhá cesta k zadávateľom reklamy, ktorej je na trhu čoraz menej,” dodal. Súčasťou portálu je aj slovenská rubrika s názvom To Slovensko naše, ktorá podľa Baraka v prvom rade slúži na tzv. videnie Slovenska a sveta očami Maďarov žijúcich v SR a zároveň na tlmočenie ich názorov aj väčšinovému obyvateľstvu. „Robiť kvázi menšinové spravodajstvo a publicistiku cez portál je na Slovensku takmer ekonomická samovražda. Ak sa však robí poctivo, skromne a bez zbytočného národnostného pátosu, tak to čitatelia, ale aj inzerenti skôr či neskôr ocenia,” uzavrel Barak.
Maďari prerušili konanie s Csatárym, zisťujú, či platí slovenský rozsudok
8. júla 2013 - (čtk)
Budapeštiansky súd prerušil konanie s Lászlóm Csatárym, ktorý je obvinený z vojnových zločinov. Podľa agentúry MTI súd zisťuje, či by nebolo možné Csatáryho uväzniť na základe už vyneseného slovenského rozsudku. Csatáry bol v bývalom Československu v roku 1948 v neprítomnosti odsúdený na trest smrti, ktorý slovenský súd nedávno formálne zmenil na doživotie. Maďarská prokuratúra v júni Csatáryho obžalovala z vojnových zločinov spáchaných počas druhej svetovej vojny. O jeho vydanie pritom žiada Slovensko, kde v súčasnosti 98-ročný muž počas vojny pôsobil. Budapeštiansky súd vyššej inštancie poukázal na skutočnosť, že Csatáry už bol raz za svoje zločiny odsúdený, pričom z tých istých zločinov je obvinený aj v maďarskom procese. Podľa súdu je potrebné zistiť, či by mohol byť slovenský rozsudok platný aj v Maďarsku a za akých okolností by si mohol bývalý šéf maďarskej polície v košickom gete trest odsedieť. Príslušné maďarské štátne zastupiteľstvo však tvrdí, že predchádzajúci verdikt nemôže zabrániť začatiu ďalšieho procesu. Podľa Wiesenthalovho centra, ktoré stíha nacistických zločincov, Csatáry zohral kľúčovú rolu v deportáciách vyše 15-tisíc Židov do tábora smrti v Osvienčime na jar 1944. Počas druhej svetovej vojny pôsobil ako šéf maďarskej polície v košickom gete, odkiaľ Židov do tábora smrti posielali. Internovaných Židov Csatáry podľa maďarskej prokuratúry pravidelne bil a bez akéhokoľvek dôvodu ich bičoval, a to bez ohľadu na okolnosti, pohlavie, vek či zdravotný stav napadnutých. Krajský súd v Košiciach tento rok formálne zmenil na doživotie pôvodný verdikt československého súdu, ktorý v roku 1948 odsúdil Csatáryho v jeho neprítomnosti za vojnové zločiny. Trest smrti v Československu totiž zrušili až na začiatku 90. rokov. Slováci si od zmeny trestu sľubovali, že im tento krok umožní dosiahnuť vydanie Csatáryho z Maďarska. Na konci vojny Csatáry utiekol z Maďarska a usadil sa v Kanade, ktorá mu udelila občianstvo. V októbri 1997 túto krajinu opustil, aby sa vyhol hroziacemu vyhosteniu pre to, že kanadské občianstvo získal na základe falošných údajov. Vlani ho odhalili v Budapešti, kde žil pod cudzím menom. Na Csatáryho následne uvalili domácu väzbu.
Jozef Roháč v roku 1998 odpálil výbušninu zrejme z prenajatého bytu
http://www.teraz.sk/zahranicie/jozef-rohac-1998-bomba-byt/51777-clanok.html
Zabudnutí hrdinovia - Neučia o nich, hoci si to zaslúžia viac ako Jánošík
V knihách áno, v učebniciach nie - Nadnárodní hrdinovia - Prvý husársky kúsok - Na čele vojska proti Napoleonovi - Z pešiaka majiteľ pluku - Najlepšia mapa Európy - Vlajkonosičom vyše 81 rokov
4. júla 2013 - (Daniel Vražda - Sme)
Najdlhšie slúžiaci vojak v dejinách nebol zďaleka jediným slávnym vojakom narodeným na území dnešného Slovenska. Slovensko nemá dejiny plné pápežov, cisárov, kráľov, štátnikov ani nezapĺňa stránky učebníc svetového dejepisu. Nemá ani rodákov, ktorí hýbali politickou osou Európy. O to zvláštnejšie je, že si nepamätáme alebo nechceme pamätať takých, ktorí do dejín určite patria. Síce nie slovenských, ale rakúsko-uhorských určite. Andrej Hadik, jeho syn Karol Jozef Hadik, Ján Andrej Beňovský, Ján Lipský, Ladislav Škultéty-Gabriš a ďalší. Nazvime ich slovenskí rodáci, aby sme sa vyhli nezmyselným sporom o to, či patria viac Maďarom, alebo Slovákom. Všetci prekročili svojím významom rámec slovenského priestoru, monarchie a azda až na „večného vojaka“, zástavníka Gabriša, patrili do európskej vojenskej elity. ch príbehy v mnohom pripomínajú v dnešnom ponímaní „americký sen“, v ktorom sa aj z nuly môže stať vlastným úsilím významná osobnosť. Andrej Hadik a Ján Beňovský boli na základe cisárskeho patentu majiteľmi plukov habsburskej armády, čo bola jedna z najväčších pôct. Andrej Hadik dosiahol hodnosť poľného maršala, najvyššiu hodnosť habsburskej armády. Bol prezidentom Dvorskej vojnovej rady vo Viedni, čo zodpovedá pozícii ministra vojny. Panovník František ocenil schopnosti Hadikovho syna Karola generálskou hodnosťou a najvyššími vyznamenaniami Veliteľským krížom Radu Márie Terézie.
V knihách áno, v učebniciach nie
Ján Beňovský, bratranec známejšieho svetobežníka Mórica, skončil vojenskú kariéru ako podmaršal a majiteľ pluku. Ján Lipský, plukovník a kartograf, vytvoril generálnu mapu Uhorska. Na tú dobu takmer dokonalé dielo používal aj Napoleon. Zástavník Ladislav Škultéty-Gabriš je považovaný za najdlhšie slúžiaceho vojaka na svete. Poznala ho celá Viedeň a stala s z neho celebrita. Populárnemu Gabrišovi vydali litografiu s portrétom na koni a predávali ju za jednu zlatku. O nikom z nich sme sa neučili v škole. Potvrdzuje to aj historik a vedec Vojenského historického ústavu, zostavovateľ Knihy kráľov Vladimír Segeš, ktorý napísal spolu s Vojtechom Danglom knihu Vojvodcovia - 111 osobností vojenských dejín Slovenska. „Nikto sa o nich neučil a neučí. Pritom sú ďalším dôkazom, že nie sme len národ pastierov a zbojníkov, ale aj ukážkou absencie vlastnej vojenskej identity v našom historickom vedomí,“ hovorí docent Segeš. Pre úplnosť dodajme, že vojaci pomenovali predsa len po maršalovi Hadikovi akadémiu. Po štyroch rokoch a reorganizácii sa jeho meno z názvu vytratilo. Škultéty-Gabriš nedávno dostal mediálny priestor ako „večný vojak“, ktorého ostatky za kriku maďarských nacionalistov previezli a pochovali na Slovensku, presne na 275. výročie jeho narodenia.
Nadnárodní hrdinovia
Johann Ch. Allmayer-Beck dal jednej z podkapitol diela Habsburská monarchia 1848 - 1918, ktorú venoval habsburskej armáde, názov Mnohonárodná alebo nadnárodná? Historik Vladimír Segeš hovorí, že otáznik v názve je namieste. Ako príklad môže slúžiť práve slávny slovenský rodák maršal Andrej Hadik. „Nebol Slovák ani Maďar v modernom ponímaní. Otázka národnej identity v dnešnom zmysle slova bola preňho druhoradá, lebo rovnako ako ostatní vtedajší šľachtici a vzdelanci bez ohľadu na etnický pôvod bol typickým predstaviteľom natio hungarica čiže politického uhorského národa, združujúceho výsadnú privilegovanú vrstvu uhorskej spoločnosti,“ konštatuje historik. Uhorsko ako stavovský štát s čoraz výraznejšou až výlučnou dominanciou maďarskej či pomaďarčenej šľachty si podľa Segeša tento charakter udržalo až do roku 1848 čiže do zániku feudalizmu.
Prvý husársky kúsok - Andrej Hadik (1711 - 1790)
Na Slovensku takmer neznámy vojvodca, ktorého časť zdrojov označuje za Maďara alebo potomka českých exulantov. Pre autorov knihy Vojvodcovia, historikov Dangla a Segeša, je Hadik jednoznačne potomkom zemianskej rodiny pochádzajúcej z Turčianskej stolice, čo dokazuje aj ním vlastnoručne napísaný životopis. Mladý Hadik sa pôvodne pripravoval na kňazské povolanie, nakoniec však vyhovel otcovi a stal sa vojakom. „Self made man“ Hadik urobil závratnú vojenskú kariéru. V 33 rokoch bol najmladším plukovníkom v celej habsburskej armáde, veliteľom a neskôr aj majiteľom husárskeho pluku. V roku 1774 ho povýšili na poľného maršala. Vo viacerých vojnách zastával funkciu hlavného veliteľa cisárskych vojsk a do konca života bol prezidentom Dvorskej vojnovej rady vo Viedni. Z dnešného hľadiska to zodpovedá funkcii ministra vojny. Hadik bol prvým a dlho aj jediným uhorským reprezentantom a vôbec jediným slovenským rodákom na tomto poste. Andreja Hadika preslávilo najmä obsadenie hlavného mesta Pruska Berlína v roku 1757. Ako veliteľ údernej brigády, zloženej prevažne z husárov, nečakane napadol a obsadil Berlín. V boji o slabo chránené mesto padlo len desať Hadikových mužov. Odvtedy sa v Európe traduje pojem husársky kúsok. Hadik pohrozil Berlínu, že ak sa nevzdá a nezaplatí, nevyhne sa rabovaniu a postihne ho podobný osud ako iné mestá, vypálenie. Hlavné mesto Pruska zaplatilo 300-tisíc toliarov. „Samotný Hadik si z bohatej koristi nenechal ani toliar, 25-tisíc dal rozdeliť medzi vojakov, ostatok poslal panovníčke Márii Terézii, ktorá mu na znak vďaky darovala tritisíc dukátov,“ uvádzajú autori knihy Vojvodcovia. Obsadenie Berlína neovplyvnilo vývoj vojny, ale malo veľký symbolický význam. Rozhnevaný Fridrich II. vydal príkaz Hadika zajať alebo zabiť, ale nikdy sa to nepodarilo. Panovníčka vyznamenala Hadika najvyšším vyznamenaním monarchie, Veľkokrížom Vojenského radu Márie Terézie. Po skončení sedemročnej vojny Hadik získal grófsky titul a stal sa guvernérom Budína a veliteľom peštianskeho vojenského okruhu. Ako jednému z mála uhorských šľachticov mu cisár Jozef II. udelil titul dedičného ríšskeho grófa. Pozoruhodné je, že práve Hadik ako prvý v Uhorsku predložil v 60. rokoch 18. storočia návrh na zrušenie nevoľníctva. Andrej Hadik zomrel vo Viedni a pochovali ho vo Futogu (dnešná Vojvodina), ktorý dostal ako dar pri povýšení do grófskeho stavu.
Na čele vojska proti Napoleonovi - Karol Jozef Hadik (1756 - 1800)
Synovia poľného maršala Andreja Hadika sa tiež dostali vysoko na spoločenskom rebríčku. Ján bol radca kráľovského miestodržiteľa, Ondrej dosiahol hodnosť jazdeckého generála, ale najviac sa preslávil Karol. Karol Hadik ukončil protiturecké ťaženie v hodnosti plukovníka pod velením legendárneho maršala Laudona, ktorý v osobnom liste vysoko ocenil jeho vojenské schopnosti. Mladý plukovník sa vyznamenal aj v niekoľkých protifrancúzskych bojoch. Hadikove bojové nasadenie a zásluhy v počiatočnej fáze protifrancúzskej vojny ocenil panovník František, ktorý mu udelil Veliteľský kríž Radu Márie Terézie a povýšil ho do hodnosti generálmajora. Pár rokov pred koncom svojej sľubne sa rozvíjajúcej vojenskej kariéry velil gróf Karol Hadik už v hodnosti podmaršala vojskám na talianskom fronte. „Pokúsil sa zachrániť víťazstvo habsburských vojsk po tom, ako habsburský generál Melas prinútil Francúzov na ústup. Generál však utrpel zranenie a stiahol sa z bojiska v domnienke, že bitku vyhral. Medzičasom prišiel na bojisko sám Napoleon, aby povzbudil morálku svojich vojsk. Francúzi zakrátko zaútočili a zostalo na Hadikovej chrabrosti a odvahe, aby sa tak ako už neraz predtým pokúsil zvrátiť výsledok bitky. Pri mestečku Marengo sa na čele vojska neohrozene vrhol na útočiacich Francúzov, ale utrpel také vážne zranenie, že ho museli odniesť z bojiska,“ opisujú vojenskí historici posledné Hadikove chvíle. Karol Hadik podľahol zraneniu v poľnom lazarete v talianskom meste Alessandria.
Z pešiaka majiteľ pluku - Ján Andrej Beňovský (1740 - 1822)
Ďalší z radu slovenských rodákov, ktorý dosiahol vlastným úsilím a schopnosťami na najvyššie méty monarchie. Aj keď podstatne známejším z rodu Beňovských je svetobežník gróf Móric, z vojenského hľadiska je nepochybne významnejším jeho bratranec barón Ján Beňovský. lovenský rodák vstúpil do armády ako dobrovoľník, keď mal sedemnásť rokov. Z radového pešiaka sa vypracoval na veliteľa granátnikov, potom na veliteľa pešieho pluku, neskôr už v hodnosti podmaršala aj majiteľa pluku. o vypuknutí prvej koaličnej vojny v roku 1792 generála Beňovského prevelili na bojisko v Nizozemsku. Francúzi si po víťazných bitkách otvorili cestu do dnešného Belgicka a Porýnska a postupovali vo všetkých smeroch. Francúzske úspechy pretrhla až bitka pri Neerwindene. Na prenikavom víťazstve habsburskej armády sa nemalou mierou podieľali aj uhorské pluky... Mužstvo tvorili prevažne Slováci. Tuhé boje však pokračovali, keď sa zboru pod velením podmaršala Jána Andreja Beňovského podarilo vytlačiť pozviechané francúzske vojská z Wommersonu a Hackendovenu. Porazený francúzsky generál Dumouriez bol obvinený zo zrady revolúcie a gilotíne sa vyhol len dezerciou k habsburskej armáde,“ uvádza Vladimír Segeš v knihe Vojvodcovia. roku 1794 sa podmaršal Ján Andrej Beňovský stal majiteľom 31. pešieho pluku. Bol to prejav veľkej cti zo strany panovníckeho dvora, akej sa dostalo len niekoľkým slovenským rodákom. eňovský zomrel bez potomkov v Bratislave. Vo Viedni po ňom pomenovali ulicu Benjowsky strasse.
Najlepšia mapa Európy - Ján Lipský (1766 - 1826)
Vojak a kartograf Ján Lipský pochádza zo Sedličnej pri Trenčíne. On sám sa považoval v prvom rade za vojaka, ale svetový ohlas získal pri mapách. ko vojak prešiel protitureckými bojmi, zúčastnil sa ako veliteľ švadróny aj slávnej bitky pri Slavkove. Aj napriek návrhom, okrem iných aj od palatína Jozefa Habsburského, mu najvyššie vyznamenanie monarchie nikdy neudelili. Sklamaný Lipský (47) požiadal o penzionovanie pre „celkovú telesnú slabosť a silne podlomené zdravie“. Lipský sa dočkal slávy po vytvorení generálnej mapy Uhorska a okolitých krajín. Lipského mapa Uhorska mala mimoriadny úspech a vzbudila všeobecné uznanie doma i v zahraničí. Bohuslav Tablic o nej vo svojich Vlasteneckých žiadostiach napísal: „Gak krásne a mistrowské mapy, onen učený Slowák obrsst Lipský pro Uhry a země k ním přináležegjej wypracowal, w nichžto gména w gegich wlastenském gazyku wyložena gsou.“ Veľký nemecký kartograf plukovník Theodor Emil von Sydow napísal o tejto mape okrem iného, že „ako výsledok obrovskej usilovnosti právom vzbudzuje veľkú pozornosť a stala sa podkladom pre všetky neskôr vydané mapy“. Veľmi vysoko hodnotil Lipského mapu i Napoleon. Vyplýva to z listu, ktorý písal zo Schönbrunnu do Paríža francúzsky vojenský inžinier Louis-Albert-Guislain Bacler d’Albe. „Jeho veličenstvo s obľubou používa pôvodnú Lipského mapu a dáva jej prednosť pred všetkými ostatnými,“ cituje historické zdroje Segeš. Slobodomurár Lipský zomrel v rodnej Sedličnej. Na vlastnú žiadosť ho pochovali v záhrade, a nie v cintoríne.
Vlajkonosičom vyše 81 rokov - Ladislav Škultéty-Gabriš (1738 - 1831)
Ladislav Škultéty sa narodil v Mojtíne. Najdlhšie slúžiaci vojak na svete alebo „večný vojak“, ako ho nazývajú, strávil 81 rokov v sedle a polovicu z toho ako zástavník husárskeho pluku. Ovládal slovenčinu, maďarčinu, nemčinu a latinčinu a naučil sa aj po francúzsky. Cisár František z neho urobil za zásluhy doživotného zástavníka pluku. K vojsku nastúpil po smrti matky, keď mal 12 rokov. Ako syn pluku sa naučil čítať, písať a počítať. „Dobre stavaný husár“ vysoký „5 stôp, 4 palce a 7 čiarok“ čiže dnešných takmer 170 centimetrov sa vyznamenal v bitke pri Kolíne a pri obsadení Berlína, kde ho zranili. Vyslúžil si dve vyznamenania - striebornú medailu za hrdinstvo a delový kríž. Historici Dangl a Segeš uvádzajú, že v piatich koaličných vojnách proti Francúzsku a jednej proti Rusku zahynulo viac než 350-tisíc vojakov z Uhorska. „Možno považovať za zázrak, že zástavník Škultéty vôbec prežil útrapy napoleonských vojen v rokoch 1792 - 1815.“ Vladimír Segeš dodáva, že ho zachránilo pravdepodobne len šťastie. „Bol v správnom čase na správnom mieste.“ Dobová tlač zverejnila príhodu o stretnutí cisára Františka a Škultétyho v Hofburgu. Cisár si údajne všimol medzi nastúpenou čestnou strážou staručkého, vtedy 87-ročného zástavníka, ktorý dôstojne a bez pohnutia držal štandardu pluku. Keď sa dozvedel, že Ladislav Škultéty odslúžil už 75 rokov, dal si ho predvolať do pracovne a povedal: „Milý Škultéty, akú odmenu si želáš za takú dlhú vojenskú službu? Povýšim ťa na dôstojníka a umožním ti odísť na zaslúžený odpočinok.“ Traduje sa, že Škultéty vtedy cisárovi odpovedal: „Vaša výsosť, ďakujem za túto česť, no ak mi chce výsosť prejaviť milosť, potom prosím, aby som bol ponechaný v tom, v čom som, aby som mohol zostať zástavníkom a ako zástavník aby som aj zomrel.“ Cisár rozhodol, že Škultéty zostane v stave pluku ako doživotný zástavník, bude oslobodený od akýchkoľvek služobných povinností s výhodami dôstojníka a ročným príplatkom k žoldu sto zlatiek. Majiteľ pluku generál jazdectva Michael Kienmayer priznal Škultétymu príplatok ďalších sto zlatiek. Príbeh „večného vojaka“ zaujal Viedenčanov. Škultétyho portrét predávali za jednu zlatku. Ladislav Škultéty-Gabriš zomrel v plukovnom lazarete v Rumunsku.
Návrat večného vojaka
1. júla 2013 - (Eva Čobejová - Týždeň)
Po vyše 250 rokoch sa na Slovensko symbolicky vrátil najdlhšie slúžiaci vojak na svete - Ladislav Škultéty-Gabriš. Pochovaný bude v rodnom Mojtíne. Maďarsku sa to však nepáči. Škultéty si odslúžil vo vojenskej službe pre habsburský cisársky dom neuveriteľných 81 rokov, za čo získal prívlastok večný vojak. K husárskemu vojsku sa totiž dobrovoľne pripojil ako dvanásťročný a dožil sa 93 rokov, a to v doživotnej funkcii zástavníka 8. husárskeho pluku. Najprv sa vyznamenal v bitkách proti Prušiakom v krvavej sedemročnej vojne. Bol súčasťou pluku, ktorému velil legendárny vojenský maršál Andrej Hadík, pochádzajúci tiež z územia Slovenska. Škultéty bol aj pri najslávnejšej Hadíkovej akcii - obsadení Berlína v čase, keď pruský kráľ bojoval na vzdialených bojiskách (október 1757). Hadík týmto bleskovým prepadom Berlína veľmi pozdvihol sebavedomie habsburskej monarchie a potešil Máriu Teréziu, ktorú deptali dlhoročné boje so sebavedomým pruským kráľom. Hadík si pritom na berlínske dobrodružstvo zobral iba najodhodlanejších chlapov, ktorí boli ochotní ísť do takého neistého podniku. Škultéty bol medzi nimi a hoci utrpel škaredé zranenie, zo slávneho ťaženia sa vrátil spolu s Hadíkom. Neskôr sa stal súčasťou 8. husárskeho pluku, v ktorom slúžil až do konca života. Zúčastnil sa na 22 veľkých bojových bitkách, vyznamenal sa nielen v Berlíne, ale aj pri Kolíne, bol aj v poslednej protitureckej vojne a roky strávil v napoleonských vojnách. Zaujímavé je, že povýšenia sa dlho nedočkal. Až vo svojich 52 rokoch dostal hodnosť nadstrážmajstra a potom čestnú funkciu zástavníka pluku. Aj preto sa vraj v husárskych kruhoch uchytilo príslovie: „Buď trpezlivý ako Gabriš.” Pre Škultétyho-Gabriša bola armáda celý jeho život. Vďaka armáde mohol aj on - človek z chudobnej salašníckej osady Mojtín - spoznať svet, naučiť sa päť rečí, získať vysoké vyznamenania i rozhľad. O Ladislavovi Škultétym-Gabrišovi však u nás veľa nevieme, možno aj preto že sme sa k tradícii habsburských husárov nikdy príliš nehlásili. Akoby naše vojenské dejiny boli len slovenskí dobrovoľníci z meruôsmych rokov či Povstanie. Oveľa vrúcnejší vzťah k Andrásovi Hadikovi aj k Lászlóovi Skultétymu majú v Maďarsku, kde je silná hrdosť na vojenské dejiny Habsburskej ríše. Takmer všetky naše správy, ktoré teraz vyšli o premiestnení pozostatkov Škultétyho z Rumunska, vychádzajú z jedinej štúdie historika Vladimíra Segeša. Záujem o cisárskeho večného vojaka sa tu na istý čas prebudil v sedemdesiatych rokoch, keď vyšli dva romány Jána Martiša o osudoch Ladislava Škultétyho. No je to beletrizovaný životopis, kde si autor osobuje voľnejšie nakladanie s faktami. Historik Segeš napríklad uvádza, že Škultéty sa pridal k husárom ako dvanásťročný preto, že mu zomrela matka a jeho otec Juraj Gabriš slúžil v husárskom pluku baróna Jána Gilániho. Ladislavovi teda neostávalo iné, ako stať sa synom pluku, čo nebolo v takýchto prípadoch ničím nezvyčajným. Ján Martiš opisuje Gabrišov príchod k husárom oveľa farbistejšie. Údajne pri hre zapálil časť panského lesa a zo strachu pred trestom utiekol k husárom - zanechajúc doma otca, matku i bratov. Napriek tomu Martišove romány plasticky opisujú, aký bol životný štýl husárov. Boj bol zmyslom ich života a v zriedkavých chvíľach mieru sa nudili. Mnohí, tak ako Škultéty, sa nedokázali ani po odslúžení povinných rokov vrátiť k sedliackemu životu a vychovávať deti. Hoci aj Škultéty si vraj po 14 rokoch bojov dal žiadosť o prepustenie z vojny, no Martiš románovým štýlom opisuje, že Ladislav napokon ušiel svojej neveste z Halíča deň pred svadbou, lebo sa ozvali poľnice a husári tiahli do boja proti tureckému sultánovi. Nedalo sa nejsť. Posledné roky prežil Škultéty v Sedmohradsku a tu ako 93-ročný zomrel v plukovnom lazarete a v Arade ho aj pochovali. Dňa 21. júna 2013 pristálo na vojenskom letisku v Kuchyni lietadlo, prichádzajúce z Rumunska, a s vojenskými poctami od najvyšších predstaviteľov slovenskej armády z neho vyniesli truhlu s pozostatkami Ladislava Škultétyho-Gabriša. O šesť dní neskôr ho pochovali v rodnom Mojtíne. Prečo Škultétyho pozostatky putovali zo sedmohradského Aradu do Mojtína? Hovorca ozbrojených síl SR Milan Vanga hovorí, že podnet na prevoz telesných pozostatkov Ladislava Škultétyho-Gabriša vyšiel z jeho rodnej obce Mojtín. „Večný vojak” totiž vždy udržiaval kontakt s rodným Mojtínom. Z odmeny, ktorú dostal za vernú službu, prispel na stavbu tamojšej školy a kostola. Podľa správcu cintorína v rumunskom Arade, kde bol L. Škultéty-Gabriš pochovaný, bol hrob desiatky rokov nenavštevovaný a spustnutý. „Keď hrozilo, že hrobové miesto pre jeho neudržiavanie zrušia, správca cintorína v Arade sa spojil s kňazom v Mojtíne,” hovorí M. Vanga. „Správca zároveň potvrdil, že maďarský nápis na hrobe, ktorý bol zhotovený až v roku 1898 (L. Škultéty zomrel roku 1831) bol len prejavom vtedajšej intenzívnej maďarizácie v Sedmohradsku.” Zrušenie Škultétyho hrobu v Arade rozhorčilo maďarskú stranu. Vicepremiér Zsolt Semlyén a námestníčka štátneho tajomníka, zodpovedného za národnú politiku, Zsuzsanna Répás vyzvali slovenskú stranu na okamžité zastavenie „falšovania dejín, neúctivého a protiprávneho” konania a na prepravu pozostatkov Lászlóa Škultétyho na pôvodné miesto do Aradu. Za túto akciu kritizuje Slovensko aj podpredseda Európskeho parlamentu László Surján, ktorý sa nedávno na stránkach.týždňa bezprecedentne ospravedlnil za chyby a hriechy Maďarov voči Slovákom. Náčelník Generálneho štábu OS SR Peter Vojtek na slávnostnom akte v Mojtíne vyzdvihol, že v spolupráci s rumunskými a slovenskými úradmi sa podarilo „pani starostke a pánu farárovi z Mojtína splniť nevypovedané posledné želanie hrdinu, vojaka a nášho vojenského vzoru, odpočívať v pokoji v rodnej zemi.” Len Maďari ostali bokom, a cítia sa dotknutí. Jedna šanca na zmierenie sa prepásla.
Novohrad zasiahli zemetrasenia, ľudia boli vystrašení
http://www.webnoviny.sk/slovensko/juzne-slovensko-zasiahlo-zemetrasenie/696756-clanok.html
V Maďarsku sa triasla zem, otrasy cítili aj na Slovensku
http://www.teraz.sk/regiony/zemetrasenie-madarsko-slovensko/51392-clanok.html
Folklórny festival Východná
5. júla 2013 - (tasr)
Dnes sa začína folklórny festival Východná, ktorý je najstarším a najväčším festivalom ľudovej hudby, spevu, tanca a remesiel na Slovensku. Program 59. ročníka tohto podujatia sa začína popoludní interaktívnym projektom Tanečnô humno, ktorým bude krst nového Humna, tanečné a hudobné workshopy a koncerty s podtitulom Všade dobre, v Humne Nay! Tohtoročný festival bude v znamení jánošíkovských a zbojníckych tradícií v súvislosti s 300. výročím popravenia nášho národného hrdinu. Novinkou tohto ročníka je novopostavené tradičné Humno. V tomto roku festival v rámci interaktívnych programov v mnohých tanečných školách privíta i ľudové hudby M. Nogu a M. Pagáča, vo večerných hodinách sa uskutočnia koncerty zoskupení After Phurikane a Balkansambel. K jánošíkovskej tematike sa viažu programy Bou bi ten Jánošík a Zbojníckym chodníčkom, pocte ženám sú venované programy Od vrkoča po čepiec i čiernu šatku a Žiale žien, z legiend osobností folklórneho hnutia to bude pripomenutie si významného choreografa a osvetového pracovníka v programe Z najlepších… v stopách Cyrila Zálešáka. Neformálna diskusia s odborníkom v oblasti tradičnej kultúry v cykle Na slovíčko s… v tomto roku bude venovaná významnému slovenskému etnografovi Jánovi Olejníkovi. Medzi príťažlivé programové súčasti bude nepochybne patriť účinkovanie folklórneho súboru Železiar nazvané Tanec - legenda - rituál, vystúpenie popredného maďarského folklórneho súboru Honvéd s programom Csardás, prezentácia folklórnych skupín v kompozícii Veselie, veselie ako aj program detských folklórnych súborov, čarovná rozprávka pod názvom Roztancované črievičky. Výnimočné fenomény tradičnej ľudovej umeleckej kultúry zakotvili autori do programového celku Malá veľká krajina… alebo Popýšme sa vlastným perím. Predstaví sa aj SĽUK s tanečnou inscenáciou Tanec medzi črepinami. Okrem spomínaných súčastí festivalu to budú aj mimoscénické activity vo forme výstavy fotografií s témou ľudová výšivka, prezentácie tradičného odevu okolitých obcí, obľúbené remeselné tvorivé dielne Urob si sám, tradičný jarmok remesiel, obohatený v programe Zlaté dno o možnosť rozhovoru s remeselníkmi i súťaže divákov o ich výrobky, prezentácia salašníctva a ovčiarskych prác spojená s ochutnávkou ovčieho syra a bryndze v tradičnej Kolibe. Program dopĺňa i obľúbená Tradičná kuchyňa pri Ohnisku. Známou atrakciou je pravidelné Hlásenie z Májky uprostred amfiteátra. Záver 59. ročníka folklórneho festivalu Východná patrí galaprogramu, v ktorom sa predstavia popredné telesá a jednotlivci z troch festivalových dní. Názov Nazbíjanô je symbolickým pomenovaním zostavy z najúspešnejších hudobno - tanečných kreácií, i blahoželanie 85. ročnému jubilantovi, legende slovenského folklóru, choreografovi Jurajovi Kubánkovi.
„Cyrilometodská úcta sa z územia Slovenska nikdy nestratila“
http://www.hlavnespravy.sk/e-hrabovec-cyrilometodska-ucta-sa-z-uzemia-slovenska-nikdy-nestratila/116214/
„Môžeme hovoriť aj o starých Slovákoch, hoci národy vtedy ešte neboli“
http://www.hlavnespravy.sk/d-caplovic-mozeme-hovorit-aj-o-starych-slovakoch-hoci-narody-vtedy-este-neboli/116193/
„Cyrilometodská tradícia je hybnou silou našich dejín“
http://www.hlavnespravy.sk/sns-cyrilometodska-tradicia-je-hybnou-silou-nasich-dejin/116206/
Na cyrilometodské oslavy prídu hostia z viacerých štátov
http://www.webnoviny.sk/slovensko/ulohu-vierozvestcov-pripomenu-statne/697521-clanok.html
Deň slovenskej kultúry v Novej Belej
http://www.uszz.sk/sk/stranka/2798/den-slovenskej-kultury-v-novej-belej
Študijno-poznávací pobyt v Srbsku
http://www.vranovske.sk/sk/clanky/2013-26-pobyt-v-srbsku/
Téryho chatu navštívia denne stovky turistov
http://www.hlavnespravy.sk/tatry-teryho-chatu-navstivia-denne-cez-letnu-sezonu-stovky-turistov/117035/
Vystúpením zborov a sólistov sa skončilo 12. Svetové stretnutie Slovákov
7. júla 2013 - (tasr)
Vystúpením speváckych zborov a sólistov v programe Slovenská pieseň je vzácny dar sa 7. júla 2013 v Košiciach skončilo 12. Svetové stretnutie Slovákov. Nieslo sa v znamení 1150. výročia príchodu sv. Cyrila a Metoda na Veľkú Moravu, 20. výročia vzniku samostatnej SR, ako aj 150 rokov od založenia Matice slovenskej (MS). „Počas štyroch dní (4. - 7. 7.) vyše tisícka účinkujúcich z Bulharska, Česka, Kanady, Maďarska, Rakúska, Srbska, Ukrajiny, USA a domáceho Slovenska predviedla svoje umenie v speve, tanci i divadle. Krajanské umelecké súbory vystúpili nielen v Košiciach, ale aj v Sečovciach, Strážskom, Kaluži, Rakovci nad Ondavou, Spišskej Novej Vsi, Dubinnom a ďalších obciach východného Slovenska,“ informovala Katarína Čižmáriková zo Slovenského syndikátu novinárov v Košiciach. Tohtoročné podujatie pripravila MS v spolupráci s Mestom Košice, Košickým samosprávnym krajom (KSK) a neziskovou organizáciou Košice 2013 - Európske hlavné mesto kultúry. Súčasťou atraktívnej programovej ponuky boli podľa Čižmárikovej okrem folklórnych vystúpení, hudobných koncertov a divadelných predstavení aj napr. výstava Svätí Cyril a Metod - patróni Slovenska v Štátnej vedeckej knižnici v Košiciach. Program obohatila aj vedecká konferencia na pôde Univerzity P. J. Šafárika Východné Slovensko v slovenských národných dejinách, ale aj ďakovná ekumenická bohoslužba slova pri príležitosti Roku sv. Cyrila a Metoda v Kostole Najsvätejšej Trojice a ďalšie. „Predstavitelia MS a krajanov si uctili pamiatku Štefana Moysesa, prvého predsedu Matice slovenskej, položením vencov k jeho pamätníku. Svetové stretnutie Slovákov v Košiciach získalo charakter multižánrového a multigeneračného medzinárodného festivalu. Stalo sa tak vďaka rozšíreniu programovej ponuky o model pouličných predstavení, scénický sprievod centrom Košíc, o bábkovú hru, predstavenie Divadla Maškrta, ako aj o prehliadky detských i seniorských kolektívov Detský svet a Rodostrom,“ vymenovala Čižmáriková. Organizátori ponúkli účastníkom stretnutia možnosť rozšíriť a prehĺbiť si svoje vedomosti o slovenskom folklóre, histórii i kultúre v premiérových cyrilo-metodských tvorivých dielňach. Súčasťou stretnutia bola škola tanca, spevu a ornamentu podľa Štefana Leonarda Kostelničáka. „Uvítala som možnosť, aby sa členovia nášho súboru naučili ďalšie slovenské ľudové piesne. Deťom sa slovenská hudba páči, je temperamentná. Nemám problém s rozširovaním súboru, deti pochádzajú zo zmiešaných manželstiev, kde rodičia majú záujem naučiť ich slovenský jazyk a slovenský folklór,“ hodnotila prínos školy spevu Helena Steiner, zakladateľka a vedúca súboru Rozmarín z Viedne. „Hoci Folklórny súbor Domovina z mesta Windsor z provincie Ontário v Kanade zavítal na Slovensko už po siedmy raz, jeho vystúpenie na sobotňajšom (6. 7.) galaprograme Slovensko a slovenský svet malo punc výnimočnosti,“ konštatovala Čižmáriková. Organizátori, ku ktorým sa pridali ostatní účinkujúci a obecenstvo, im spoločne zapriali veľa šťastia k 30. výročiu založenia umeleckého telesa. Jeho zakladateľkou a organizačnou vedúcou je Irena Timko, ktorá hoci sa narodila už v Kanade, lásku a obdiv k slovenskej reči, piesňam a tancu zdedila po svojej mamičke, ktorá pochádzala z Rebrín, dnes Zemplínskej Širokej v okrese Michalovce. „Tú lásku a obdiv vštepujem aj mladým ľuďom,“ povedala Timko.
Na otváracom ceremoniáli Svetového stretnutia Slovákov v centre Košíc
4. júla 2013 - (tasr)
Na otváracom ceremoniáli Svetového stretnutia Slovákov v centre Košíc sa dnes podvečer predstavili krajanské umelecké súbory zo zahraničia. Na podujatí, ktoré potrvá do nedele (7. júla), vystúpia okrem domácich účinkujúcich aj speváci, tanečníci a divadelníci z USA, Kanady, Srbska, Ukrajiny, Bulharska, Rakúska, Českej republiky či Maďarska. Cieľom podujatia je prezentácia všestranných aktivít krajanov v slovenských podmienkach. „Veľmi si želáme, aby Slováci žijúci na Slovensku poznali aktuálne podoby slovenského života v Európe, zámorí, a iných končinách sveta. Chceme, aby sa to najlepšie zo slovenského sveta dostalo na Slovensko, aby si mohol našinec urobiť predstavu, že slovenský svet je unikátny fenomén, ktorý žije a má stále čím prekvapovať aj nášho súčasníka žijúceho pod Tatrami,” povedal pre TASR tajomník Matice slovenskej Peter Cabadaj. Súčasťou multižánrovej programovej ponuky sú okrem folklórnych vystúpení, hudobných koncertov, divadelných predstavení či oživovania histórie aj multimediálne inscenácie, výstavy a ďalšie sprievodné akcie. Centrom diania je pódium pri Dolnej bráne na košickej Hlavnej ulici. Pre krajanov budú magnetom najmä tvorivé dielne pod názvom Škola spevu a Škola tanca, kde sa pod vedením skúsených lektorov budú učiť autentické piesne a tance zo všetkých regiónov Slovenska. Krajanské súbory vystúpia aj v ďalších mestách a obciach ako Spišská Nová Ves, Strážske, Sečovce, Rakovec nad Ondavou, Kaluža, Zemplín, či Dubinné. Zaujímavosťou bude pripomenutie si 30. výročia vzniku Folklórneho súboru Domovina z mesta Windsor v kanadskej provincii Ontario. V poradí 12. Svetové stretnutie Slovákov sa nesie v znamení 1150. výročia príchodu svätých Cyrila a Metoda na naše územie, 20. výročia vzniku samostatnej Slovenskej republiky, ako aj 150 rokov od založenia Matice slovenskej. Podujatie sa koná v trojročných intervaloch od roku 1980, keď pri jeho zrode stál zakladateľ a prvý predseda Svetového kongresu Slovákov Štefan B. Roman, rodák z východného Slovenska. Tohtoročné podujatie pripravila Matica slovenská v spolupráci s Mestom Košice, Košickým samosprávnym krajom (KSK) a neziskovou organizáciou Košice 2013 - Európske hlavné mesto kultúry. Záštitu nad podujatím prevzal predseda vlády SR Robert Fico.
V Košiciach sa uskutoční Svetové stretnutie Slovákov
http://aktualne.atlas.sk/v-kosiciach-sa-uskutocni-svetove-stretnutie-slovakov/dnes/regiony/
Deň zahraničných Slovákov si ÚSŽZ pripomenie Slávnostnou akadémiou
http://www.uszz.sk/sk/stranka/2778/den-zahranicnych-slovakov-si-uszz-pripomenie-slavnostnou-akademiou
Česko uznalo nové menšiny - Vietnamcov a Bielorusov
3. júla 2013 - (Aktuality.sk)
Českí Vietnamci a Bielorusi majú dnes veľký deň, pretože štát ich uznal ako oficiálne národnostné menšiny. Končiaci kabinet premiéra Petra Nečasa na svojom poslednom zasadnutí rozhodol o vymenovaní zástupcov oboch komunít do Rady vlády pre národnostné menšiny. Uznané menšiny majú nárok na štátnu podporu svojho jazyka a kultúry. Tento štatút im napríklad zaručuje, že môžu svoj jazyk používať v styku s úradmi i pred súdmi. Dosiaľ malo štatút dvanásť menšín, informoval spravodajský portál iDNES.cz. Vláda rozhodla o rozšírení rady o zástupcov bieloruskej a vietnamskej menšiny na návrh predsedu rady, odchádzajúceho ministra zahraničných vecí Karla Schwarzenberga a vládnej splnomocnenkyne pre ľudské práva Moniky Šimůnkovej. Obe komunity sa snažili o oficiálne uznanie niekoľko rokov. Bielorusov bude v rade zastupovať Adam Kalita z občianskeho združenia Pahonia a Vietnamcov Huu Uyen Pham z občianskeho združenia Van Lang. Obe menšiny žiadali túto vládu o oficiálne uznanie už na začiatku jej mandátu, teraz sa môžu podieľať na tvorbe národnostnej menšinovej politiky a radiť vláde. „Pokladala som za neúnosný stav, že ich zástupcovia neboli členmi rady vlády, pretože sú tam reprezentované aj menej početné národnostné menšiny,” povedala pre iDNES.cz Šimůnková. Zástupcovia menšín hodnotia dnešný krok vlády s nadšením. „Máme samozrejme obrovskú radosť. Určite to prispeje k integrácii vietnamskej menšiny v Českej republike. Už sme veľmi neverili, že odchádzajúca vláda urobí takéto rozhodnutie,” povedal hovorca Zväzu Vietnamcov v ČR Nguyen Trung Ha. „Bieloruská menšina bude mať teraz lepšiu možnosť integrácie, rozvoja kultúry a predovšetkým jazyka,” privítal krok vlády zástupca bieloruskej menšiny Vitali Tsimoshchanka. Menšiny musia spĺňať dve základné podmienky. Ich komunity musia v Česku historicky pôsobiť (presný čas nie je stanovený) a mať dostatočný počet príslušníkov s českým občianstvom (takisto nie je spresnený). Vietnamci žijú v Česku od komunizmu. Do vtedajšieho Československa prichádzali najmä študovať v čase normalizácie, ich migrácia výrazne pokračovala po roku 1989. V Českej republike ich žije legálne okolo 65.000. Bielorusi majú väzby na české územia už stáročia - presnejšie od 16. storočia. Veľká bieloruská vlna emigrácie do Československa nastala v 20. rokoch minulého storočia pre nástup boľševikov. Ďalšia výrazná prisťahovalecká vlna prebieha v posledných 20 rokoch. V súčasnosti žije v ČR asi 5000 Bielorusov - prichádzajú hlavne z ekonomických a politických dôvodov, výraznú časť komunity tvoria študenti, pripomenulo iDNES.cz.
V Michalovciach pomenovali ulicu podľa dona Andreja Šándora
http://www.saleziani.sk/index.php/spravy/16-slovensko4/742-v-michalovciach-pomenovali-ulicu-podla-dona-andreja-sandora
Gorazd Zvonický - Básnik, pedagóg, kňaz, misionár
http://www.oslovma.hu/index.php/sk/archiv/185-archiv-nazory-archiv-nazory/966-gorazd-zvonick-basnik-pedagog-kaz-misionar
Gorazd Zvonický ako prekladateľ
www.oslovma.hu/XXX/Zvonicky.rtf
Foto: https://www.facebook.com/photo.php?fbid=440801566018825&set=a.165789530186698.33779.147596498672668&type=1&relevant_count=1
Otvorili 23. ročník Letnej univerzity slovenského jazyka a kultúry
8. júla 2013 - (tasr)
Už 23. ročník Letnej univerzity slovenského jazyka a kultúry dnes slávnostne otvorilo Centrum ďalšieho vzdelávania Univerzity Komenského (CĎV UK) vo svojom študijnom a kongresovom stredisku v Modre - Harmónii. Trojtýždňové štúdium slovenčiny prilákalo na Slovensko takmer stovku jej nadšencov, ktorí pricestovali z ďalekého Japonska, Vietnamu, Kanady, Spojených štátov amerických, Brazílie, Kazachstanu či Filipín. Tradične zavítali na Slovensko i krajania z Chorvátska, Poľska, Maďarska, Ukrajiny, Srbska a Rumunska. „Druhý rok sme zaznamenali zvýšený záujem zo strany cudzincov o slovenský jazyk. Dôvody sú rôznorodé,” uviedla pre TASR riaditeľka CĎV UK Janka Chládecká. Podľa nej záujemcov o slovenský jazyk zo zahraničia vedie na Slovensko v mnohých prípadoch pátranie po ich predkoch a koreňoch, ale aj priateľstvá. „Buď si tu ľudia získavajú priateľov, alebo získavajú aj životných partnerov, a to je motivačný činiteľ, že sa chcú naučiť slovenčinu,” doplnila. Výučba slovenčiny má skupinovú formu. „Učíme v menších skupinách, kde je osem, maximálne desať študentov, aby ten výsledok z hľadiska aj metodiky aj didaktiky bol kvalitnejší,” priblížila Chládecká vyučovací proces na letnej univerzite. „Je špecifická tým, že nejde len o odborný jazyk, ale ide o spoznávanie Slovenska ako takého, o reálie,” zdôraznila. Štúdium slovenského jazyka si tak cudzinci a krajania doplnia spoznávaním najvýznamnejších historických, kultúrnych a prírodných krás Slovenska. Čaká ich návšteva Rajeckej Lesnej, Oravského podzámku, Banskej Štiavnice, Harmaneckej jaskyne, Terchovej a blízkeho okolia Modry - Harmónie, kde sú počas celého kurzu ubytovaní. Realizačný tím prichystal pre účastníkov letného štúdia slovenčiny aj tvorivé dielne, umelecké zážitky a športové aktivity. Športu bude tento rok na kurze viac, spokojná bude aj jeho ženská časť, pretože sa bude tancovať i tanec v rytmoch latino - zumba. „Minulý rok sme prvýkrát pre nich urobili zumbu a tá bola veľmi populárna, tak sme ju zaradili na základe spätnej väzby znovu,” prezradila riaditeľka CĎV UK s tým, že pre študentov je tiež pripravený tenisový kurt, fitnes centrum, sauna, biliard, stolný tenis, volejbalové a petangové ihrisko. Slávnostné ukončenie Letnej univerzity slovenského jazyka a kultúry sa uskutoční 26. júla opäť v Modre - Harmónii, kde si účastníci vzdelávacieho programu prevezmú osvedčenia o jeho úspešnom absolvovaní.
Slovenčinu sa k nám prídu učiť Japonci i Vietnamci
3. júla 2013 - (sita)
Letná univerzita slovenského jazyka a kultúry k nám prilákala stovku nadšencov slovenčiny z ďalekého Japonska, Vietnamu, Kanady, Spojených štátov amerických, Brazílie, Kazachstanu či Filipín. Už tradične navštívia Slovensko aj krajania z Chorvátska, Poľska, Maďarska, Ukrajiny, Srbska a Rumunska. Letnú univerzitu slovenského jazyka a kultúry otvorí Centrum ďalšieho vzdelávania Univerzity Komenského v pondelok 8. júla, informovala agentúru SITA Veronika Hrdličková z centra. Náročnú výučbu doplní spoznávanie najvýznamnejších historických, kultúrnych a prírodných krás Slovenska. Študenti sa môžu tešiť na návštevu Rajeckej Lesnej, Oravského podzámku, Banskej Štiavnice, Harmaneckej jaskyne, Terchovej a blízkeho okolia Modry - Harmónie, kde budú počas celého kurzu ubytovaní. Na slávnostnom otvorení letnej univerzity sa prítomným prihovorí rektor Univerzity Komenského Karol Mičieta a riaditeľka Centra ďalšieho vzdelávania Univerzity Komenského Janka Chládecká. Po slávnostnom otvorení zasadnú všetci spoločne do školských lavíc a odštartujú trojtýždňový maratón slovenčiny. „Účastníkov neminú ani tvorivé dielne, umelecké zážitky a športové aktivity,” priblížila riaditeľka Chládecká.
Alžbeta Ančinová
Nar. 3. júla 1933 v Békešskej Čabe - Učiteľka, krajanská pracovníčka. Ako pedagogička sa v roku 1960 dostala do Základnej školy č. 6 v Jamine. V roku 1974 ju vymenovali za zástupkyňu riaditeľky a v období 1980-1990 bola riaditeľkou Základnej školy Lajosa Padraha (dnes Základná škola na Madáchovej ulici). Pod jej vedením zaviedli v škole intenzívnu výučbu slovenčiny a zachovávanie slovenských tradícií. Alžbeta Ančinová má veľké zásluhy na skúmaní slovenských a maďarských tradícií mesta, je organizátorkou početných slovenských akcií a programov a zostavovateľkou niekoľkých publikácií. Je motorom a dušou slovenského života v meste.
Foto: https://www.facebook.com/photo.php?fbid=438344069597908&set=a.165789530186698.33779.147596498672668&type=1&relevant_count=1
Deň Slovákov v Maďarsku
Chudobní potrebujú pomoc, akú ponúkali aj sv. Cyril a Metod
Video: http://media.monogram.sk/media/file?ac=tasr-vps&fid=20130706%2F20130606-202047-306498-hi.mp4
7. júla 2013 - (tasr)
Chudobní potrebujú pomoc, akú ponúkali aj sv. Cyril a Metod - Vyhlásil to Dušan Čaplovič v Pálháze na severovýchode Maďarska, kde sa konal tohtoročný Deň Slovákov v Maďarsku. V súčasnosti žije v chudobe mnoho ľudí, ktorým je potrebné pomôcť podobne, ako to svojho času robili sv. Cyril a Metod. Vyhlásil to dnes minister školstva SR Dušan Čaplovič v Pálháze na severovýchode Maďarska, kde sa konal tohtoročný Deň Slovákov v Maďarsku. Podujatie, ktoré sa každoročne viaže k štátnemu sviatku sv. Cyrila a Metoda v SR, usporiadala Celoštátna slovenská samospráva v Maďarsku (CSSM). Minister školstva na oslavách v blízkosti slovenských hraníc zdôraznil, že je potrebné pomáhať národnostným menšinám na oboch stranách hranice. Čaplovič počas podujatia rokoval s maďarským ministrom pre ľudské zdroje Zoltánom Balogom, ktorý je zodpovedný aj za oblasť školstva. Ministri hovorili najmä o vplyvoch zmien vzdelávacieho systému v Maďarsku na národnostné vzdelávanie a zdôraznili význam vzdelávania v materskom jazyku v materských a ďalších školách. Balog v prejave na Dni Slovákov podľa agentúry MTI zdôraznil dôležitosť priateľstva a dôvery medzi Maďarmi a Slovákmi. Povedal, že dôkazom toho je, že v nadchádzajúcich šiestich rokoch otvoria 25 nových hraničných priechodov a na riekach Dunaja a Ipeľ postavia nové mosty. Maďarský minister pripomenul, že o posilnení identity Slovákov žijúcich v Maďarsku svedčí skutočnosť, že za uplynulých desať rokov stúpol počet tých, ktorí sa hlásia k slovenským koreňom, o 70 percent a dnes sa k slovenskej národnosti hlási 30.000 ľudí. Podľa jeho vyjadrenia v roku 2014 môže zaznieť v maďarskom parlamente už aj slovenčina, pretože po desaťročiach sa vytvorila možnosť, aby všetkých 13 národnostných samospráv - vrátane slovenskej - mohlo postaviť kandidáta na poslanca parlamentu. Slovákov v Maďarsku vyzval, aby smelo volili a aby sa hlásili k svojej národnosti. Počas podujatia na slovenskom jarmoku prezentovali Slováci z jednotlivých maďarských regiónov svoje gastronomické špeciality a ukážky ľudovoumeleckých remesiel. V galaprograme regionálnych kultúrnych stredísk Osvetového centra CSSM sa predstavili folklórne tanečné a hudobné skupiny. Program osláv zahŕňal aj otvorenie výstavy o sv. Cyrilovi a Metodovi a ekumenickú pobožnosť v rímskokatolíckom kostole. „Slováci žijú v 19 maďarských župách a toto je príležitosť, aby sme sa stretli z celej krajiny, hovorili našou rečou a predstavili našu kultúru,” uviedla pre TASR riaditeľka Osvetového centra CSSM Katarína Királyová. Výstava o sv. Cyrilovi a Metodovi, ktorú poskytol Slovenský inštitút v Budapešti, bude podľa nej putovať po slovenských regiónoch a školách v Maďarsku. V rámci osláv predseda CSSM Ján Fuzik odovzdal vyznamenania CSSM Za našu národnosť. Pálháza v Boršodsko-Abovsko-Zemplínskej župe s vyše 1000 obyvateľmi je jedno z najmenších miest Maďarska. Slovenská samospráva tam funguje už tretí volebný cyklus a v miestnej základnej škole, ktorá je zároveň aj regionálnou výchovno-vzdelávacou inštitúciou, sa vyučuje tiež slovenčina.
Deň Slovákov v Maďarsku - www.oslovma.hu-Fotogaléria:
https://www.facebook.com/media/set/?set=a.440127959419519.1073741848.147596498672668&type=1
Slovenskú školu v Budapešti bude spravovať CSSM
7. júla 2013 - (tasr)
Slovenská škola v Budapešti by mohla prejsť pod správu Celoštátnej slovenskej samosprávy v Maďarsku (CSSM) už budúci rok. Na bilaterálnom rokovaní v Pálháze o tom hovorili slovenský minister školstva Dušan Čaplovič a jeho maďarský rezortný partner, minister pre ľudské zdroje Zoltán Balog. „Je to potrebné ešte dotiahnuť, aby škola mohla v roku 2014 prejsť pod celoštátnu samosprávu s osobitným financovaním, čo je veľmi dôležité,” povedal Čaplovič pre TASR s tým, že našiel v tomto smere u partnera podporu. Školské zariadenie v 13. budapeštianskom obvode zahŕňa materskú školu, základnú školu a gymnázium. CSSM už má pod správou štyri školy - v Sarvaši, Békešskej Čabe, Novom Meste pod Šiatrom a od septembra tohto roku aj v Slovenskom Komlóši. Ministri sa stretli pri príležitosti Dňa Slovákov v Maďarsku, ktorý sa 6. júla konal v mestečku Pálháza pri slovenských hraniciach. Na rokovaní sa zhodli na ďalšej spolupráci v otázke národnostného školstva, ako aj ďalších oblastiach. Obe ministerstvá by mali v tomto roku podpísať medzirezortnú zmluvu na obdobie 2013-2017. “Týkať sa bude nielen oblasti vzdelávania, regionálneho a vysokého školstva, ale aj vedy, výskumu, mládeže a športu,” povedal Čaplovič. Témou rozhovoru bolo tiež vydanie dlho plánovanej publikácie slovenských a maďarských historikov o spoločných dejinách. “Hovorili sme o tom, aby sme to už konečne dotiahli,” konštatoval slovenský minister. Podľa neho by mal vychádzať aj spoločný časopis historikov s názvom Koridor pod gesciou slovenskej a maďarskej akadémie vied, čo by významne napomohlo vzájomnému poznaniu. Hovorilo sa aj o vydaní prekladového slovensko-maďarského a maďarsko-slovenského slovníka. Slovenský šéf rezortu ocenil prístup svojho maďarského kolegu, s ktorým má intenzívne kontakty. „Musím povedať, že sa mi veľmi dobre spolupracuje s pánom ministrom. Je to človek, ktorý má empatiu a široké videnie, a jasne povedal, že bude podporovať všetkých päť národnostných dvojjazyčný škôl s vyučovacím jazykom slovenským v Maďarsku, a to ma veľmi teší,” povedal Čaplovič.
Nová nadácia chce postaviť Národný pamätník slovenského vysťahovalectva
7. júla 2013 - (tasr)
Pri príležitosti Dňa zahraničných Slovákov a Sviatku sv. Cyrila a Metoda sa konalo v Bratislave odborné podujatie o problematike slovenského vysťahovalectva, dejín a života Slovákov žijúcich v zahraničí. V priestoroch Matice slovenskej (MS) jej členovia so zástupcami občianskeho združenia Migrácia SK a Združenia nezávislých expertov pre otázky dejín a života zahraničných Slovákov založili Nadáciu národný pamätník slovenského vysťahovalectva. „V petržalskom Sade Janka Kráľa chceme vybudovať Národný pamätník slovenského vysťahovalectva ako budúcu národnú kultúrnu pamiatku,” povedal pre TASR predseda MS Marián Tkáč. Pamätník má vzniknúť pri základnom kameni, 4,5-tonovom kuse červeného mramoru z Tardošského lomu, ktorý darovali Slováci z Maďarska. Od 5. júla 2000 sa pri ňom každoročne stretávajú Slováci z rôznych krajín, roztrúsení po celom svete. Iniciátori pamätníka pripomínajú, že na Slovensku azda niet rodiny, ktorej príslušník by v dávnej či nedávnej minulosti nemusel opustiť rodnú krajinu a stále odchádzajú ďalší. Roztratení, ale nie stratení. Sú úspešní vo vede, ako spisovatelia, podnikatelia, športovci, remeselníci, ale i v ďalších oblastiach života. Všetci šíria dobré meno Slovenska a Slovákov mimo hraníc našej vlasti bez ohľadu na to, či sa narodili na Slovensku, alebo tam mali korene ich predkovia. Zoznam mien tých, ktorí sa zo Slovenska museli alebo chceli vysťahovať, by bol veľmi dlhý. Boli by to milióny mien, známych i neznámych aj zabudnutých. Všetci však zanechali stopu v dejinách Slovenska a Slovákov bez ohľadu na to, z akých dôvodov odišli. Podľa členov nadácie dozrel čas, aby sme sa spoločne zapojili do realizácie tohto pamätníka. Pri ňom sa raz budú môcť stretávať Slováci z celého sveta, aby si pripomenuli všetkých, ktorí síce opustili Slovensko, ale nosili ho a stále ho budú nosiť vo svojom srdci po celý život. Informácie sú na internetovej stránke www.vystahovalectvo.sk.
Svetový maliar zo Šariša
P. Szinyei Merse sa narodil 4. júla 1845 v Chminianskej Novej Vsi, maliarstvo študoval na Akadémii v Mníchove. Patril k priekopníkom impresionizmu v Uhorsku. Angažoval sa aj politicky. Bol zvolený do parlamentu, kde sa usiloval o modernizáciu vzdelávania.
www.oslovma.hu/XXX/szinyeip.jpg
Jediný portrét svetového maliara, šľachtica Pavla Szinyei Merse v kaštieli Fričovce
http://linwillauthentictravel.blogspot.hu/2010/10/jediny-portret-svetoveho-maliara.html
Szinyei Merse Pál - http://hu.wikipedia.org/wiki/Szinyei_Merse_P%C3%A1l
Stiahnite si zborník príhovorov, vystúpení a referátov - Po Stálej konferencii SR a Slováci žijúci v zahraničí: www.oslovma.hu/XXX/StalKonf.pdf - Fotografická príloha: www.oslovma.hu/XXX/StalObrP.pdf - Dokument o krajanoch - Závery Stálej konferencie: http://www.oslovma.hu/index.php/sk/archiv/188-archiv-dokumenty-archiv-dokumenty/885-dokument-o-krajanoch-zavery-stalej-konferencie
Zo zahraničných Slovákov získali Pamätnú medailu ÚSŽZ Z. Hollósyová a G. Papuček
4. júla 2013 - (tasr)
V predvečer sviatku všetkých krajanov (5. júla) zorganizoval Úrad pre Slovákov žijúcich v zahraničí (ÚSŽZ) nadnes v Bratislave Deň zahraničných Slovákov. Po popoludňajších oslavách pri Pamätníku slovenského vysťahovalectva v Sade Janka Kráľa podujatie pokračovalo večer slávnostnou akadémiou v historickej budove Národnej rady (NR) SR. Zúčastnili sa na nej podpredsedníčky NR SR Jana Laššáková a Erika Jurinová i ďalší hostia. Predseda ÚSŽZ Igor Furdík v príhovore spomenul, že prežívame rok významných jubileí. Pred 1150 rokmi prišli k nám solúnski bratia, ktorí veľmi ovplyvnili kultúru i život predkov na našom území. Pred 150 rokmi vznikla Matica slovenská, pred 20 rokmi Národná rada rozhodla, že 5. júl bude Deň zahraničných Slovákov a už 20 rokov je SR rovnoprávny štát v medzinárodných súvislostiach. Furdík tiež pripomenul dôležitosť slovenskosti a hrdosti na svoj národ, rešpekt k dejinám, ktoré spolutvorili naši predkovia nielen na území súčasného Slovenska, ale aj v cudzine svojím osobnostným vkladom, významom a úspechmi v rôznych oblastiach. Pamätnú medailu ÚSŽZ odovzdal Furdík dvom osobnostiam slovenského krajanského sveta žijúcich v Maďarsku - Zuzane Hollósyovej a Gregorovi Papučekovi. Hollósyová vyučovala slovenčinu v obci Seď a na Slovenskom gymnáziu v Budapešti, kde viedla spevokol a tanečný súbor. Napísala viaceré učebnice a publikácie o folkloristike. Stála pri zrode Slovenskej samosprávy v Budapešti (1994) a doteraz je jej predsedníčkou. Angažovala sa v procese nedávneho odhalenia súsošia sv. Cyrila a Metoda v maďarskom Zalaváre. Gregor Papuček patrí k najvýznamnejším básnikom, publicistom, prekladateľom a organizátorom slovenského literárneho života v Maďarsku. Bol zakladateľom a prvým predsedom Literárnej sekcie pri Masovokomunikačnom výbore Demokratického zväzu Slovákov Maďarsku, neskôr predsedom Združenia slovenských spisovateľov v Maďarsku. Je nositeľom viacerých slovenských a maďarských vyznamenaní. Toto získal za celoživotný prínos pre kultúrny rozvoj slovenskej menšiny v Maďarsku aj pri príležitosti 75 narodenín. V programe, ktorý moderoval herec Štefan Bučko, účinkoval spevácky zbor Rodokmeň, Pilíšske trio z Mlynkov a sólista Opery SND v Bratislave Ivan Ožvát. Deň zahraničných Slovákov vyhlásila vláda SR v septembri 1993 na podporu prezentácie Slovákov žijúcich v zahraničí. Je to sviatok vyše milióna našich krajanov žijúcich po rôznych historických etapách vysťahovalectva, emigrácie či súčasnej ekonomickej migrácie mimo svojej vlasti od začiatku 18. storočia, keď Slováci začali osídľovať Dolnú zem a jej oblasti v dnešnom Maďarsku, Rumunsku, Srbsku a Chorvátsku. Tento deň je spätý s cyrilo-metodskou tradíciou, preto sa oslavuje 5. júla, ktorý je štátnym sviatkom SR. Deň zahraničných Slovákov si pripomínajú aj krajanské komunity na celom svete.
Bratislava, 4. júla 2013 - Deň zahraničných Slovákov - Pamätnú medailu Úradu pre Slovákov žijúcich v zahraničí (ÚSŽZ) získali Z. Hollósyová a G. Papuček - http://www.hlavnespravy.sk/zo-zahranicnych-slovakov-ziskali-pamatnu-medailu-uszz-z-hollosyova-a-g-papucek/116098/ - V programe, ktorý moderoval herec Štefan Bučko, účinkoval spevácky zbor Rodokmeň, Pilíšske trio z Mlynkov a sólista Opery SND v Bratislave Ivan Ožvát. - https://www.facebook.com/media/set/?set=a.439358106163171.1073741847.147596498672668&type=1 - Foto: Imrich Fuhl / www.oslovma.hu
Príchod sv. Cyrila a Metoda si pripomenú aj zahraniční Slováci
4. júla 2013 - (tasr)
Slovenská republika (SR) si 5. júla pripomína Deň zahraničných Slovákov. Deje sa tak od roku 1993 na základe zákona NR SR č. 241/1993 Z. z., ktorým sa 5. júl stal pamätným dňom. Poslanci NR SR Zákon o zahraničných Slovákoch upravovali v rokoch 1997 a 2002. Pri výbere Dňa zahraničných Slovákov brali poslanci do úvahy aj iný sviatok pripadajúci na 5. júla - Deň sv. Cyrila a Metoda, ktorý je štátnym sviatkom SR. Úrad pre Slovákov žijúcich v zahraničí (ÚSŽZ) v roku 2013 pripravil oslavy Dňa zahraničných Slovákov. Podľa informácií na stránke ÚSŽZ sa majú uskutočniť dnes (4. júla) v Sade Janka Kráľa v Bratislave-Petržalke o 16.00 h, uvádza ÚSŽZ na svojej internetovej stránke. ÚSŽZ zdôraznil, že v roku 2013 si „Deň zahraničných Slovákov pripomenie v obzvlášť sviatočnej atmosfére 1150. výročia príchodu solúnskych vierozvestcov sv. Cyrila a sv. Metoda na územie historickej Veľkej Moravy”. V predvečer sviatku všetkých krajanov organizuje ÚSŽZ slávnostnú akadémiu pri príležitosti Dňa zahraničných Slovákov s účasťou popredných predstaviteľov štátneho, politického, krajanského a kultúrno-spoločenského života. Slávnostná akadémia je naplánovaná na 4. júla o 18.30 h v priestoroch historickej budovy Národnej rady Slovenskej republiky (NR SR) v Bratislave. Sviatok si pripomínajú aj slovenské komunity na celom svete - stretávajú sa, organizujú rôzne spoločenské a kultúrne podujatia. Uvedomujú si spolupatričnosť k Slovákom žijúcim nielen na rodnom Slovensku, ale aj v každom kúte sveta. Záujmy zahraničných Slovákov reprezentuje Svetové združenie Slovákov v zahraničí (SZSZ) a Úrad pre Slovákov žijúcich v zahraničí. SZSZ vzniklo v roku 2002 na základe rozhodnutia delegátov Stálej konferencie Slovenská republika a Slováci žijúci v zahraničí. SZSZ nadviazalo na integračné úsilie Svetového kongresu Slovákov a podarilo sa mu združiť všetky významné komunity slovenského zahraničia a všetky ich najväčšie spolky. Úrad pre Slovákov žijúcich v zahraničí vznikol v roku 2006 na základe zákona o Slovákoch žijúcich v zahraničí. Spravuje grantový systém, vydáva osvedčenia Slováka žijúceho v zahraničí, predkladá materiály na rokovanie vlády SR a NR SR. Organizuje Dni Slovákov žijúcich v zahraničí, Stálu konferenciu Slovenská republika a Slováci žijúci v zahraničí, vzdelávacie a odborné kurzy, podujatia a súťaže pre mládež, folklórne prehliadky, výstavy a iné akcie. Slováci žijúci v Maďarsku si okolo sviatkov - Sviatku sv. Cyrila a sv. Metoda a Dňa zahraničných Slovákov - pripomínajú Deň Slovákov v Maďarsku. Na ich oslavy prichádzali v ostatných rokoch aj politici z Bratislavy i Budapešti. Deň Slovákov v Maďarsku je najväčší sviatok, v rámci ktorého vzdávajú hold pamiatke sv. Cyrila a sv. Metoda. Podľa informácií na stránke ÚSŽZ si v sobotu 6. júla slovenská národnostná menšina žijúca v Maďarsku pripomenie svoj sviatok - Deň Slovákov v Maďarsku - v mestečku Pálháza v severovýchodnej časti krajiny susediacej so slovenským Zemplínom. Na oslavách sa má zúčastniť aj predseda Úradu pre Slovákov žijúcich v zahraničí Igor Furdík, pokračuje na svojej stránke ÚSŽZ. „Tematikou ústredných osláv bude pripomienka príchodu sv. Cyrila a sv. Metoda na naše územie pred 1150 rokmi,” vyzdvihuje ÚSZŽ a dodáva že „na Zemplíne ešte prežíva gréckokatolícka slovenská liturgia, ktorá je najbližšia byzantskej liturgii”.
Otvorený list Imricha Fuhla Dr. Gergelyovi Gulyásovi,
parlamentnému poslancovi za Fidesz - Maďarský občiansky zväz
Slovák žijúci v Maďarsku spochybnil slobodu používania jazyka menšín
„Ako môže dôveryhodne vystupovať Vaša strana a vláda v záujme Maďarov žijúcich v zahraničí, keď medzitým domáce národnosti ani snívať nemôžu o tom, kvôli čomu Vy tak zapálene beriete na zodpovednosť národnostnopolitickú prax susedných krajín?“
http://www.oslovma.hu/index.php/sk/dokumenty/177-dokumenty2-dokumenty2/1045-slobodne-pouiva-svoj-materinsk-jazyk-naozaj
V Maďarsku ani na obecných úradoch lokalít s najväčšou koncentráciou Slovákov nie sú k dispozícii tlačivá v národnostnom jazyku, alebo dvojjazyčné formuláre
https://www.facebook.com/photo.php?fbid=439502572815391&set=a.165789530186698.33779.147596498672668&type=1&relevant_count=1
Tvrdenie maďarskej vlády, že menšiny žijúce v Maďarsku môžu slobodne používať svoj materinský jazyk, nie celkom zodpovedá skutočnosti. Poslanca maďarského parlamentu Gergelya Gulyása za vládnu stranu Fidesz, ktorý je podpredsedom maďarského parlamentného výboru pre ľudské práva, menšiny, občianske a cirkevné záležitosti, na to upozornil Slovák žijúci v Maďarsku Imrich Fuhl otvoreným listom. I. Fuhl dnes pre TASR uviedol, že list zaslal 1. júla, zatiaľ nedostal žiadnu odpoveď. „Ako môže dôveryhodne vystupovať Vaša strana a vláda v záujme Maďarov žijúcich v zahraničí, keď medzitým domáce národnosti nemôžu ani len snívať o tom, kvôli čomu Vy tak zapálene beriete na zodpovednosť prístup susedných krajín k menšinám,” pýta sa I. Fuhl v dokumente. G. Gulyás 23. júna v rozhovore pre Rádio Kossuth „Nedeľné noviny“ (Vasárnapi Újság) pripomenul dávnejšie slová premiéra Viktora Orbána, ktorý povedal, že „tu žijúcich Slovákov, Rumunov, Srbov budeme považovať za dobrých občanov Maďarska, ak zostanú dobrými Slovákmi, Rumunmi a Srbmi. Tento prístup očakávame aj k maďarským národným spoločenstvám žijúcim za hranicami Maďarska.“ „Vy síce evidentne predpokladáte, že národnosti v Maďarsku aj v každodennej praxi majú dané všetky možnosti k tomu, aby ako lojálni maďarskí štátni občania mohli zostať dobrými Slovákmi, Rumunmi a Srbmi, reálny život často svedčí o úplne inom. Podľa medzinárodných záväzkov menšiny majú napríklad právo slovom a písmom v súkromnom a verejnom živote slobodne používať svoj materinský jazyk,” pripomína I. Fuhl. Ako je potom podľa neho možné, že ani na obecných úradoch lokalít s najväčšou koncentráciou Slovákov nie sú k dispozícii tlačivá v národnostnom jazyku, alebo dvojjazyčné formuláre? I. Fuhl podotýka, že starosta obce Mlynky (Pilisszentkereszt) József Lendvai, ktorého podporuje vládna strana Fidesz, nedávno slovenskému veľvyslancovi Petrovi Weissovi a predsedovi Úradu pre Slovákov žijúcich v zahraničí Igorovi Furdíkovi bol nútený priznať úplný nedostatok podmienok potrebných k vybavovaniu úradných záležitostí v materinskom jazyku. I. Fuhl, ktorý žije v Mlynkoch s väčšinou obyvateľstva slovenskej národnosti, podotkol, že v uplynulých rokoch sa viackrát stalo, že vedenie obce ignorovalo záujmy tam žijúcich Slovákov a znemožnilo uplatnenie menšinových práv deklarovaných v ústave a v národnostnom zákone. Ako príklady uviedol kauzu vysťahovania tamojšieho Slovenského domu či problémy pri vydávaní miestnych novín. V týchto dňoch sú podľa neho svedkami ďalšieho porušenia práva. „Zodpovedná redaktorka miestnych samosprávnych novín Pilisszentkereszti Hírforrás Ildikó Berényi ma upozornila, že v periodiku je ochotná uverejniť moje po slovensky písané články o živote miestnej slovenskej komunity iba v tom prípade, ak k nim pripojím aj maďarský preklad,” píše I. Fuhl. Konštatuje, že uvedené počínanie porušuje právo tam žijúcich Slovákov na slobodné používanie materinského jazyka, ako aj právo prístupu k informáciám v materinskom jazyku. Porušuje tiež príslušné ustanovenia maďarsko-slovenskej základnej zmluvy uzavretej v roku 1995.
Páči sa mi to
www.oslovma.hu